text:
Minister Xiomara Maduro atende e reunion di IMF Western Hemisphere cu Ministernan di Finansa y Presidentenan di Banco Central di Caribe
Aruba ta conta cu e yudansa necesario pa por recupera su economia ORANESTAD – Den cuadro di IMF Spring Meetings, diabierna ultimo, Minister Maduro a atende e reunion di IMF Western Hemisphere cu Ministernan di Finansa y Presidentenan di Banco Central di Caribe. Pa Reino Hulandes, Aruba y Corsou su Ministernan di Finansa y Presidentenan […]
E ultimo rapport di IMF ta confirma cu Gabinete Wever-Croes a hiba un maneho financiero y economico responsabel
Si no ta pa e pandemia, awe Aruba lo a conoce surplus despues di 12 aña ORANJESTAD – Recientemente IMF a publica su rapport di nan evaluacion financiero y economico di Aruba den nan Article IV Mission di nos Pais. Den e ultimo rapport aki, IMF ta confirma cu Gabinete Wever-Croes a hiba un maneho […]
Minister Xiomara Maduro
Reconocimento na Grupo Scout Casibari Jan Lobrecht pa nan 50 aña educando y formando mucha y hobennan ehemplar den nos comunidad ORANJESTAD – Diaranson atardi Minister di Cultura Xiomara Maduro a ricibi un delegacion di Grupo Scout Jan Lobrecht. Dia 19 di april ultimo Grupo Scout Casibari Jan Lobbrecht a cumpli 50 aniversario formando hobennan […]
Minister di Cultura Xiomara Ruiz-Maduro
Bunita acto protocolar Dia di Rey na Parke Wilhelmina ORANJESTAD – Diamars 27 di april ultimo a celebra Dia di Rey na ocasion di cumpleaños di Su Mahestad Rey Willem Alexander. Comision Celebracion Dianan Nacional a prepara un bunita programa. Minister di Finansa, Asuntonan Economico y Cultura, Luitenant Kolonel di Cuerpo di Marina Real y […]
Minister Xiomara Maduro hunto cu Crisisteam a reuni cu gremio comercial
A scohe pa reduci mobilidad pa evita lockdown di comercio ORANJESTAD – E anuncio di ciere di negoshi durante e dianan di fiesta di Pasco Grandi a causa basta critica den comercio y comunidad en general. Pa e motibo aki e siman aki Minister Maduro di Economia hunto cu Crisisteam a reuni cu gremio comercial […]
Minister Xiomara Maduro ta gradici Pastor Toti pa su 25 aña di trabao spiritual
ORANJESTAD – Dialuna ultimo Minister Xiomara Maduro hunto cu Minister President Evelyn Wever-Croes y su esposo a atende e Santo Sacrificio di Misa na Santa Filomena na Paradera na ocasion di e celebracion di 25 aniversario di Pastor Toti Fuentebella como Sacerdote. Minister Xiomara Maduro ta gradici Pastor Toti su trabao spiritual den nos comunidad. […]
Minister Xiomara Maduro ta splica riba desaroyo di prijs di gasolin
ORANJESTAD – Minister di Economia ta brinda un splicacion riba e subida di prijs di gasolin. Na comienso di aña semper gasolin ta subi di prijs riba mercado internacional. E subida di prijs mas grandi hopi biaha ta den luna di april. Na aña 2019 Gobierno di Aruba via Refineria di Aruba (RDA) a […]
Minister Xiomara Maduro a reuni cu e Executive Director pa Reino Hulandes na IMF
Den cuadro di IMF Spring Meetings: ORANJESTAD – Diahuebs ultimo Minister Maduro a reuni cu e Executive Director pa Reino Hulandes na IMF sr. Paul Hilbers y a toca diferente tema cu IMF ta brindando yudansa na Aruba. A conbersa, entre otro, riba e resultado positivo di e Article IV mission di Aruba cu recientemente […]
Minister Xiomara Maduro a reuni cu e ‘Fiscal Affairs Department’ di IMF pa asistencia technico riba diferente tema
ORANJESTAD – Den cuadro di e IMF Spring Meetings, Minister Maduro a reuni cu e ‘Fiscal Affairs Department’ pa asina pasa den e deseonan cu Aruba tin pa por haya asistencia technico di IMF. Durante e periodo di gobernacion di Gabinete Wever-Croes, Aruba a ‘reach out» y a haya hopi yudansa di parti di IMF. […]
Minister Xiomara Maduro ta informa
Reduccion den salario y beneficio di Parlamentario, Ministernan y trahadornan di gobierno y di companianan estatal, ta un condicion di Hulanda pa mustra solidaridad den tempo di crisis Aruba mester ta solidario cu su mes promer cu por haya yudansa ORANJESTAD – Manera ta conoci caba, Hulanda ta pone fondonan di e pagador di belasting Hulandes disponibel pa asina Aruba […]


c: text/html

text:
Hulanda ta presta Aruba mas di mil miyon na 0%
Experto di DWJZ a repasa e cambionan importante cu a logra den COHO
Parlamentario Endy Croes a amplia riba e Openbare Bijeenkomst di diaranson ultimo unda Minister Presidente Evelyn Wever Croes a bin Parlamento cu expertonan riba e tema di COHO y RAFT pa splika tur e cambionan cu a logra wordo hasi unda Aruba y islanan den Reino awor ta mucho mas comfortabel y trankil. Aruba a presta caba 903 miyon di Hulanda y tin riba agenda 180 miyon pa e ultimo kwartal. Nos ta papia di mas di 1000 miyon na 0% di interes.
/// MEP a pidi conseho serca prof.mr. Gerard Hoogers:
Partido MEP desde Juli 2020 a opone fuertemente contra e manera cu e Rijkswetnan aki a wordo presenta. Knops a hise bente riba mesa take it or leave it. Probechando di e momentonan debil cu islanan tabata pasando aden pa rason di e pandemia. MEP mes a pidi un conseho y orientacion di un Professor di Hulanda esta prof.mr. Gerard Hoogers kende ta experto riba tereno estatal. Gerard Hoogers a desbarata e ley manera e tabata presenta por completo. Asina mes Knops a forsa pa laga e ley cana su caminda y a mande pa Raad van State di Hulanda kende a toets e ley aki. Raad van State tambe a desbarata e forma con esaki ta hinka den otro formalmante basicamente riba e mesun puntonan cu MEP tabata reclamendo. Esaki a habri e portanan pa negosacionnan riba un otro nivel cu mas respet pa otro. Asina nos a logra hopi cambionan cu desde Juli 2020 nos tabata bogando pa nan y a logra e progresonan pa nos ta unda nos ta awe.
/// 8 Cambionan di mas importante pa cu COHO:
Carlos Guiamo di DWJZ cu ta experto riba e tereno aki kende a forma parti den e team di negosacion a splika detayadamente e cambionan cu a logra na beneficio di Aruba pa asina suavisa e impacto por completo den comparacion cu lokual Hulanda a propone inicialmente. Primeramente “rol” di Parlamento di Aruba a wordo reinforsa, respeta y ta haña su lugar bek den henter e proceso. Pa cualkier cambio den Landspakket antes esaki por a bay entre Minister di Aruba y Minister di Hulanda solamente. Awor esaki mester pasa Parlamento pa Parlamento wordo scucha. COHO su meta awor a cambia y ta pa “yuda” islanan y “vigila” e procesonan. Parlamento a haña su respet bek unda COHO awor cada 3 luna lo presenta na Parlamento pa duna un update y oportunidad na Parlamento pa hasi pregunta. Otro punto importante ta cu COHO ta e duracion cual ta pa 6 aña despues cu COHO cuminsa opera. Si Aruba ta desea un prolongacion despues di 6 aña Aruba y Hulanda mester bay di acuerdo y esaki mester pasa mediante un Landsverordening den Parlamento. Antes esaki lo a tuma lugar via un Koninklijkbesluit y Aruba nunca mas lo a sali di COHO. COHO no lo por inicia proyectonan independiente banda di gobierno manera anterior si e lo tabata e caso y tampoko COHO por cumpra shares den companianan estatal manera inicialmente tabata proponi den e ley. E parti cu COHO lo por conseha Rijksministerraad pa un of otro cambio den Statuut tambe a wordo bari for di mesa y saca for di e ley salavgaurdiando nos Status Aparte. COHO por traha cu otro organisacionnan internacional pero awor esaki mester ta den palabracion cu Gobierno y atravez di e Plan van aanpak cu gobierno mes ta prepara y aproba. ( Antes COHO lo a traha hasta esaki) pero awor no mas. COHO por duna subsidies pero esaki tambe awor a cambia y ta bira cu esaki mester ta acorda hunto cu gobierno. COHO lo evalua si Aruba por presta plaka y si e prestamo ta “fit” den Landspakket. Esaki tambe a wordo kita y saca for di e ley. Minister di BZK tabata tin e autoridad pa desde Hulanda duna COHO instruccion pa inicia y/of ehecuta proyectonan. Esaki tambe a wordo saca for di e ley. Asina tin hopi cambio awor cu ta faborese e islanan unda cu respet pa otro nos lo traha pa cu reformenan cu ta nesesario pa cu recuperacion di nos economia y nos Aruba Dushi Tera!

robotstxt: allowed

filter: keep


text:
Den un stadion Guillermo Trinidad yena cu fanaticonan, Deportivo Nacional a enfrenta SV Dakota den e di dos partido di e Play-Off Final, despues cu e ekiponan a empata na cero gol den e prome wega. Si tin un ganado den e wega aki nan lo automaticamente corona campeon di Aruba su Division Honor, si en caso cu tin un empate esey lo forsa un di tres wega.
E wega a cuminsa cu Dakota circulando y tokando e bala combina cu algun yegada bastante skerpi, pero toch asina mes remarcablemente tabata cu tres hungado so, lagando tur demas atras den nan posicion, contrario di loke a spera di Dakota, unda nan sa ataka den blok, e delanterona ey tabata press halto en combinacion cu nan medio campo ofensivo, e biaha aki a opta pa mas disciplina patras entre defensa y volante di contencion, esaki tabata traha, paso Nacional en cambio no tabatin salida, por lo menos pa e prome 20 minuutnan di e prome tempo no! E clave den e tactica tempran aki di Dakota tabata pa e delanteronan Robert Francis, Ricky Hodge y Fernando De Sousa hasi hopi pressing combina cu e defensa di zona atras, un strategia cu lo bay duna fruta.
Na minuut 9 caba Francis (Killer), cu a pone hopi presion dilanti den ofensiva y defensiva, ta los un tiro cu ta dal den tubo di Nacional y na minuut 14 Dakota ta anota e promer gol di wega den pia di de Sousa cu a haya su mes liber na banda drechi net na rand den area penal y ta fusila portero Jose Cruz pa bay ariba 1-0. Despues di e gol nos a spera cu Nacional lo cuminsa domina bala pero tabata mas bien Dakota cu a sigui cu presion y den atake pero si cu menos precision cu anteriormente, prome cu e gol a cai.
Ta te na minuut 24 e Dragonan finalmente a coi nan ritmo cu mas salida y yegada awo, Dakota tambe debi na nan imprecision y slordigheid y den un di e momentonan ey mes Devis Oliveros, cu por hasi hopi cu poco, a laga atras e defensa, cu tabata solido te n’e momento ey, y no a perdona pa hasi e wega 1-1.
Dakota eynan a perde nan disciplina tempranero cu a dunanan dominio di bala y wega, awo ta Nacional a tuma control di e wega mientras cu e punteronan di Dakota a cuminsa perde posesion di bala much liher.
Ta bandi minuut 41 cu Dakota a bolbe cai den un ritmo atrobe y wantando y protehiendo e bala miho, haciendo e wega mas pareu y di banda pa banda. Pero, t’asina mes halftime ta bay aden empata na un gol pa banda.
Den e di dos tempo e Abehanan a cuminsa cu e bon ritmo atrobe di e prome mita di e prome tempo, cu bon iniciativa y na minuut 51 caba nan ta haya un tiro liber riba hala drechi despues di un pase largo di Liomar Croes pa de Sousa cu a ricibi falta riba dje. E tiro liber un minimo di 25 meter for di e porteria di Nacional a wordo cobra pa Ricky Hodge cu a mande stret pa gol na unda su companjero Ezra Bosnie ta crusa dilanti portero Cruz, distrayendo e situacion, pero ta laga e bala cu a pika keda lora bai den gol pa hasi e wega 2-1 pa Dakota.
Atrobe Dakota ta sigui atakando despues di e gol, algo diferente atrobe den e wega aki, sin duna Nacional chens pa arma atake, pero Nacional siendo Nacional ta forsa nan mes toch y ta coi posesion di bala for di minuut 55, Dakota lo a cai atras un poco purbando di defende e anotacion aki, pero toch un poco tempran pa hasi esaki contra un ekipo mane e Dragon nan.
Cu mas dominio di bala di Nacional awo toch ta Dakota cu a logra haya un tiro liber atrobe na minuut 61 despues cu Liomar Croes, cu a gana hopi bataya den medio campo den e wega aki, e biaha aki ganando un bala for di Valdo Leocadio y despues riesgando su mes curpa, pa e falta na su fabor. Tiro cobra pa Ezra Bosnie cu a pone e bala riba gol unda portero Cruz ta rechaza, bala ta bay den pia di Shermar Monticeuex na rand di area penal ta “shoot” y bala ta dal den tubo bin afo atrobe riba pia di Fernando de Sousa cu un chalaka cu su lomba full pa gol ta deposita e bala aki den net pa hasi e wega 3-1 pa Dakota.
Dakota ganando 3-1 ainda no tabata sigur di un victoria, prome ta mucho tempran, y dos, bo ta hungando cu un ekipo hopi duro mes mane Nacional.
Asina mes, e Norteronan a bay den atake pa busca gol, y nan a sali cu hopi forsa. Dakota a mane trek bek den defensa pero temporariamente, paso nan a tira toch bek den atake, e wega awo cu tension y di banda pa banda, un wega frenetico! Nacional a purba hopi y ta logra corta bentaha na minuut 79 cu un gol di nan capitan Valdo Leocadio for di un pase di cabes di Kenroy Ranger, hopi tabata sigur cu awo tur cos por pasa, paso un gol mas e wega lo empata y asina forsa hasta un di tres wega decisivo.
E wega a sigui ‘frenetico’ y momentonan di tension, nerviosismo y hopi passion, pero tambe hopi duro. Wega a bay un poco for di man apesar di un solido arbitrahe riba e anochi aki. Den tur esey Dakota ta casi comete un autogol, casi e wega ta empata na minuut 80. Wega ta sigui di banda pa banda apesar cu Dakota tambe kier a sinta patras warda, pero cu Nacional bo no por warda, nan lo saka probecho sigur! Dakota a opta pa sigui sali y ataka, locual ta nan miho defensa toch. Pa e siguiente 10 minuutnan Nacional a pusha dilanti, wega a bira duro, Dakota tambe tabata hayando manera pa contra ataka y nan a haya nan gran chens na minuut 90+4 den un escape di Shermar Monticeuex pasando e bala pa Fercand Sophia na man robes, y na su turno ta crusa e bala den “doelgebied” hayando Joel Balentien habri, cu no a pordona y a hasi e wega 4-2 pa e Dakoteronan.
E wega cu en general tabata hopi bon pa mayoria di tempo a bira duro y onsportief den e ultimo minuutnan, situacionan fastioso, pero, no ta kita afo con bon e play-off final aki tabata. Dakota a mantene e anotacion y a titula campeon di Aruba despues di 23 anja, bon mereci, contra un ‘ekipazo’ cu ta Nacional, ta masha poco por gana nan, Dakota a logra e hazanja aki, “no cabe duda”. Pabien na Dakota cu e titulo di campeon, pabien na Nacional cu e subcampeonato. Nos ‘Man of The Match’ ta Lionel Croes cu a domina awenochi den medio-campo y a gana casi tur su batayanan individual tambe, efectivo cu bala y sin bala.
Pabien Aruba y pabien Dakota, campeon di Division Honor 2017-2018.


text:
Bonbiní na www.vvrp.cw
Ku e website aki nos ta duna komunidat akseso na tur informashon di henter nos ministerio. Riba e website aki, bo ta risibí informashon di: struktura di e ministerio, nos mishon, tur nos organisashonnan i produktonan, tur lei ku ta vigente pa e ministerio, proyektonan andando, informashon di kontakto, i hopi mas.
Danki pa bishitá nos website,
Minister Charles Cooper
Notisia
Kon pa…
- Aplika pa registrashon di adres, pidi un number di kas i/of un kambio di adres
- Aplika pa un permit di konstrukshon (bouwvergunning)
- Atende ku monumento
- Bin na remarke komo individuo pa haña un tereno di gobiernu
- Bin na remarke pa tereno di Gobiernu pa uso komersial
- Hasi un petishon pa un pèrmit di instalashon (aanlegvergunning)
- Haña mas Informashon tokante tratamentu di petishon pa pèrmit di konstrukshon


text:
Dia 18 di maart a inicia e careda di Aruba International Half Marathon, cu pa motibo di pandemia di Covid-19 el a tuma lugar den forma virtual. E careda a tuma lugar durante 4 dia y riba 2 diferente ruta.
Diadomingo dia 21 di maart tabata e ultimo dia di e careda.
Aki ta sigui resultado di Aruba International Half Marathon den cada categoria. Mester menciona cu e careda aki tabata programa pa aña 2020, pues e edad di registracion na 2020 a keda na vigor p’e careda aki.
Pa loke ta trata categoria di relay mix, ta consisti di 2 hende homber y 2 hende muher, si tabata 3 hende homber y 1 hende muher of vice versa lo a cay den categoria corporate male.
Categoria Overall Male:
Na prome lugar a termina Rick James cu tempo di 1:18:03, na di dos lugar a termina Alexander Hodge cu tempo di 1:19:47 y na di tres lugar a termina Ruliano Bernabela cu tempo di 1:24:15.
Categoria Overall Female:
Na prome lugar a termina Lana Gobert cu tempo di 1:30:15, na di dos lugar a termina Amadee Nicolaas cu tempo di 1:35:49 y na di tres lugar a termina Mileydys Verdecia cu tempo di 1:37:00.
Categoria Male U-20:
Na prome lugar a termina Hilduard Maduro cu tempo di 1:47:29 y na di dos lugar a termina Donovan Milan cu tempo di 1:59:33.
Categoria Male 20-29:
Na prome lugar a termina Sandrick Geerman cu tempo di 1:30:04, na di dos lugar a termina Jeffrey Kock cu tempo di 1:31:01 y na di tres lugar a termina Tristan Vermeulen cu tempo di 1:31:01.
Categoria Male 30-34:
Na prome lugar a termina Antonio Kelly cu tempo di 1:28:22, na di dos lugar a termina Dayron Solognier cu tempo di 1:30:17 y na di tres lugar a termina Jerwin Giel cu tempo di 1:35:00.
Categoria Female 30-34:
Na prome lugar a termina Jouraima Koolman-Ras cu tempo di 1:39:32, na di dos lugar a termina Shamira Clara cu tempo di 1:50:03 y na di tres lugar a termina Jennifer Snijder cu tempo di 1:51:08.
Categoria Male 35-39:
Na prome lugar a termina Alrric Kock cu tempo di 1:27:03, na di dos lugar a termina Rigoberto van der Linde cu tempo di 1:28:18 y na di tres lugar a termina Raymondt Pimienta cu tempo di 1:32:24
Categoria Female 35-39:
Na prome lugar a termina Sandra Murcia Camelo cu tempo di 1:52:20, na di dos lugar a termina Mary Fernanda Molina Camacho cu tempo di 1:53:31 y na di tres lugar a termina Ana Mujica cu tempo di 1:56:11.
Categoria Male 40-44:
Na prome lugar a termina Romar Arendsz cu tempo di 1:31:05, na di dos lugar a termina Ikel Lopez cu tempo di 1:39:33 y na di tres lugar a termina Gregory Geerman cu tempo di 1:42:26.
Categoria Female 40-44:
Na prome lugar a termina Yessayray J.J. Lopez cu tempo di 1:39:13, na di dos lugar a termina Shariska Winterdal cu tempo di 1:55:08 y na di tres lugar a termina Adasha Koolman cu tempo di 2:02:28.
Categoria Male 45-49:
Na prome lugar a termina Michel Roos cu tempo di 1:30:33, na di dos lugar a termina Melvin Dabian cu tempo di 1:36:11 y na di tres lugar a termina Edward Ras cu tempo di 1:45:50.
Categoria Female 45-49:
Na prome lugar a termina Jeannette Croes cu tempo di 2:09:23, na di dos lugar a Patricia Vergara cu tempo di 2:10:02 y na di tres lugar a termina Filomena Paesch cu tempo di 2:10:33
Categoria Male 50-54:
Na prome lugar a termina Vince Solognier cu tempo di 1:39:11, na di dos lugar a termina Dennis Conradus cu tempo di 1:50:46 y na di tres lugar a termina cu tempo di 2:02:40.
Categoria Female 50-54:
Na prome lugar a termina Carla Fingal cu tempo di 2:04:00, na di dos lugar a termina Vivian Angela cu tempo di 2:11:15 y na di tres lugar a termina Melushka Flanegin cu tempo di 2:23:27.
Categoria Male 55-59:
Na prome lugar a termina Albertino Maduro cu tempo di 1:40:23, na di dos lugar a termina Fernando de Graf cu tempo di 1:55:17 y na di tres lugar a termina Eloy Werleman cu tempo di 2:32:59.
Categoria Female 55-59:
Na prome lugar a termina Regina Feliciana Giel cu tempo di 2:1311, na di dos lugar a termina Elizabeth Mansur cu tempo di 2:42:59 y na di tres lugar a termina Jovita Maduro cu tempo di 2:53:07.
Categoria Male 60+:
Na prome lugar a termina Sigfried Godoy cu tempo di 1:37:26, na di dos lugar a termina Lando Dirks cu tempo di 2:10:00 y na di tres lugar a termina Dolfi Geerman cu tempo di 2:28:58.
Categoria Corporate Relay Male:
Na prome lugar a termina AAA Team 1 cu tempo di 1:33:33, na di dos lugar a termina Donuts Team cu tempo di 1:37:01 y na di tres lugar a termina WEB NV Road Flyers cu tempo di 1:38:10.
Categoria Corporate Relay Female:
Na prome lugar a termina Running Beauties cu tempo di 2:00:58, na di dos lugar a termina On Fire Girls cu tempo di 2:15:33 y na di tres lugar a termina Colegio San Nicolas 1 cu tempo di 2:18:25.
Categoria Corporate Relay Mix:
Na prome lugar a termina AC Delco cu tempo di 2:06:47, na di dos lugar a termina Manpower 4U cu tempo di 2:20:30 y na di tres lugar a termina #scolcaiquetio cu tempo di 2:37:45.
Categoria Relay Open:
Na prome lugar a termina Train Hard Race Easy cu tempo di 1:12:22, na di dos lugar a termina Sende Sende By THRE cu tempo di 1:17:32 y na di tres lugar a termina Alive Kids cu tempo di 1:25:24.
Categoria Relay Open:
Na prome lugar a termina AMR Girls Colegio Arubano cu tempo di 1:28:39 y nadi dos lugar a termina Young & Furious cu tempo di 1:34:15. IBiSA un biaha mas kier a felicita tur esnan cu a participa na Aruba International Half Marathon y tambe ta felicita tur esnan cu a cay den premiacion. Esnan cu no a cay den premiacion e aña aki sigui train duro p’e proximo evento.


text:
Ku Proyektonan relashoná ku Konservashon di Naturalesa, Notisia, Siensia, Legislashon i Edukashon pa Tur Seis Isla di Hulanda Karibense
Dutch Caribbean Nature Alliance (DCNA) a lansa su wèpsait nobo nobo. Den un komunikado ku e non-profit ret di kontakto di konservashon di naturalesa den Hulanda Karibense a saka, DCNA a duna vários aspekto importante di kon su wèpsait nobo lo bai fasilitá interkambio di informashon entre no solamente e miembronan di e ret di kontakto di konservashon pero tambe na públiko en general.
Tumando despedida di e wèpsait anterior, esun nobo lo kompartí vários portal di informashon interaktivo ku lo hasi interkambio di informashon tokante konservashon di naturalesa, maneho, investigashon, mónitòreo i proyektonan edukashonal denter di Hulanda Karibense muchu mas aksesibel.
Plataforma di notisia interaktivo
Riba e wèpsait nobo bishitantenan por haña e último notisia ku enfoke riba investigashon i proyektonan di mónitòreo ku orígen denter di Hulanda Karibense pa medio di un plataforma di notisia kompletamente interaktivo ku yama (Bio)News (https://dcnanature.org/news/), ku ta optimalisá tambe pa mira riba plataformanan mobil. Maske ku e wèpsait riba su mes lo ta na ingles, e diferente tópikonan di notisia lo ta tradusí na papiamento (Aruba), papiamentu (Kòrsou ku Boneiru) i na hulandes anto e tradukshonnan ta disponibel riba e wèpsait. BioNews ta haña sosten den un forma ku nos ta apresiá di parti di e Ministerio (hulandes) di Agrikultura, Naturalesa i Kalidat di Kuminda.
Konservashon di Naturalesa na Hulanda Karibense
Lo presentá tambe un resúmen di investigashon i mónitòreo di proyektonan aktivo na Hulanda Karibense i bishitantenan lo haña oportunidat di haña mas konosementu tokante e miembronan di e Ret di kontakto i e Sekretariado di DCNA. Tambe ta aksesibel un resúmen di e vários proyektonan di legislashon i di edukashon pa tur e seis islanan di Hulanda Karibense. Bishitantenan di e sait por haña akseso tambe na datonan di naturalesa i konservashon pa medio di lenknan ku bankonan regional di dato, inkluso for di e banko di dato di ‘Visitors to the Dutch Caribbean Biodiversity Database (DCBD)’, i lenknan pa wèpsaitnan di miembronan di DCNA i nan partnernan. Tambe por haña dokumentonan spesífiko di DCNA manera e Reportahenan di Éksito di Maneho di e Organisashonnan di Maneho di Áreanan Protehá (‘Management Success Reports for the Protected Area Management Organizations’) di tur e seis islanan huntu ku formanan kon pa embolbí habitantenan i turistanan den konservashon na nan respektivo isla pa medio di vakatura, trabou boluntario, grabashon di sitionan di naturalesa i di kandidatonan potensial pa formashon di partner.
“Mi ta gradisí spesialmente e outornan di e wèpsait; Bram Perry, Deviate Design, i Coastal Dynamics, pa nan sosten den desaroyo di e wèpsait i tambe e sostenedónan ku a kompartí material na e banko di pòrtrèt di DCNA (DCNA Photobank) ku a yuda nos hinka e naturalesa bunita di Hulanda Karibense den shokes di nos wèpsait nobo. Nos ta spera ku abo lo disfrutá di e wèpsait nobo i siña mas tokante konservashon di naturalesa den Hulanda Karibense” Tineke van Bussel, DCNA su Empleado pa Investigashon i Komunikashon i lider di desaroyo di e wèpsait nobo, a komentá.
DCNA su Wèpsait www.dcnanature.org, a bira realidat ku sosten kontinuo di parti di Postcode Lotterij (Hulanda).


text:
WILLEMSTAD – Direktiva di Bethesda ta rekonosé ku mester drecha sierto aspekto di e kuido na e Kas di Kuido. Pero segun Frank Gressman, ta pa motibu di falta di plaka ku no por a resolvé e defisiensianan aki ainda.
Inspekshon di Salú ta determiná pa drecha e nivel di kuido na Bethesda i entretantu a pidi Korte pa intervení pa baha direktiva di e Verpleeghuis ku ta sintá 28 aňa, ku Frank Gressman komo presidente. Mester remplas’é pa un direktiva nobo ku por tuma e desishonnan nesesario pa drecha Bethesda. Frank Gressman, ta konvensí ku Inspektor di Salú, Gersji Rodrigues ta aktua di mala fe.
Dulce Koopman ta papia ku Frank Gressman
Porfin a logra haña hende ku ke forma parti dje direktiva nobo di Bethesda. E mes lo baha komo presidente. Mas pronto posibel lo instalá e direktiva nobo di Bethesda, Frank Gressman a bisa. Durante dje 28 aňanan di eksistensia di Bethesda a logra tene e kalidat na nivel. Ademas ta un echo ku e Verpleeghuis a optené un puesto den nos komunidat.
For di sinku aña pasá Frank Gressman a indiká ku e ta baha komo presidente pa duna hendenan mas hóben un oportunidat pa por traha riba un vishon nobo pa e Kas di Kuido. Gressman ta lamentá ku awor sin motibu por surgi preokupashon serka famia di klientenan di Bethesda, relashoná ku e publisididat ku e asuntu aki a haña. “Te ainda mi no a tende nada pero no ta nada straño ku esaki ta sosodé.”
Gressman ta hasi un apelashon na tur hende pa keda trankil i pa no hasi muchu kaso dje ponensha di Inspekshon di Salú.
Anteriormente Inspektor di Salú a indiká ku riba término kòrtiku hues lo duna veredikto den e petishon pa baha e direktiva di Bethesda.
Outor Dulce Koopman


text:
WILLEMSTAD – Pareha di mésun sekso na Kòrsou ainda ta haña nan ku un inhustisia grandi; nan no tin derechi riba penshun di partner, kompensashon di viuda, seguro huntu òf rekonosementu di yu. Ounke ta manera e tabú ta birando ménos grandi, asina Carrie Hahury i Geertje Hahury-Van der Meer ku tin diesun aña kasá tambe ta bisa.
Dia Carrie i Geertje a bini Kòrsou nan ker a inskribí nan matrimonio na kranshi. “Tur hende ku nos a papia kuné ei a reakshoná masha positivo ku nos ta kasá. Solamente no tabata posibel pa registrá nos matrimonio. Pa motibu di esaki aktualmente nos ta topa ku problema. Manera no por sigurá bo partner outomátikamente na SVB. I si algu pasa un di nos, e otro no tin derechi riba nada”, Geertje ta konta.
‘E yu tambe ta hopi perhudiká- Maartje kasá ku Laura kende ta na estado
Maartje kasá ku Laura tambe ta biba huntu na Kòrsou. Laura ta na estado i ta serka di duna lus. “Esaki mayoria bia ta e momentu ku bo ta biba p’e komo mayor nobo, i ku bo ke gosa i dje, e delaster dianan”, Laura ta konta. Pero Maartje ku Laura no ta logra esaki. Nan ta pasando e último lunanan ku abogado i prosedura kompliká i ta haña hopi strès di esaki.
Pasobra despues ku Laura duna lus, Maartje no por rekonosé e yu, loke ke men ku e no tin outoridat riba e yu. “Na Kòrsou no ta posibel pa pareha gay rekonosé e yu si bo no ta e mayor biológiko. Esei ta pone ku bo ta topa ku diferente kos. Pasobra si algu pasa Laura mi no tin niun derechi. Mi no ta outorisá tampoko pa tuma desishon.”
“E kos no ta klòp tampoko pa e yu: E tin derechi riba dos mayor ku derechi i deber. Ke men e yu tambe ta hopi perhudiká”, segun Maartje.
Lei pa matrimonio di homo
Abogado David Wever ta empeñá pa derechi igual pa pareha di mésun sekso. E ta bisa ku Kòrsou por skohe: habri e posibilidat di matrimonio homo òf ofresé un alternativo igual. E delaster aki ta partner registrá.
Wever ta forma parti di Igualdat Kòrsou E movementu aki ke bini e aña aki mes ku e proposishon pa lei pa e matrimonio di homo. E ta enfatisá tambe e importansha di rekonosementu di e relashon di pareha di mésun sekso.
“Areglo di penshun i seguro pa viuda aki mayoria parti ta pa pareha, i asina partner di mésun sekso no por apliká pa nan. I kiko bo ta pensa di derechi di bishita na hòspital si un di e partnernan bira malu? Pasobra no tin un relashon di famia hurídiko, hòspital por nenga e partner pa drenta.”


text:
Hoben ata bo oportunidad di haci un diferencia pa comunidad di Aruba. Afilia bo mes na LEO Club, e organisacion hubenil di Lions Clubs International, e organisacion di servicio mas grandi na mundo cu mas di 1.4 miyon di miembro.
LEO ta nifica Liderazgo, Experiencia y Oportunidad. Miembronan di Clubnan LEO ta reuni, organiza y realiza proyectonan di servicio na bienestar di nos comunidad. Participando den e actividadnan aki e miembronan ta desaroya nan abilidadnan di Liderazgo, ta Experiencia den yuda nos comunidad ta un Oportunidad pa siña enfrenta refonan nobo y e responsabilidadnan cu esaki ta trece cune. Ademas e ta alerta nan riba e necesidad cu ta biba den nos comunidad.
Aruba One Happy Island Lions Club lo ta organizando un atardi di informacion diasabra 6 di maart benidero entre 4 pm y 5.30 pm na College Zaal EPI situa na Seroe Blanco. Bo kier comparti bo idea, bo kier contribui positivamente y traha na bienestar di nos comunidad y bo kier conoce amistadnan nobo? Sea parti di e bunita proyecto aki y nos miembronan ta sperabo hunto cu bo amigo of amiga p’asina informabo y contesta cualkier pregunta cu bo por tin pa cu esaki. Tambe por opta pa sigui e atardi aki via forma digital tambe tambe.
Pa mas informacion por bishita nos facebook page Aruba One Happy Island Lions Club of email nos na ohilclubaruba@gmail.com .


text:
ANUNCIO RELACIONA CU CERAMENTO DI SVb SU OFICINANAN
Banco di Seguro Social Aruba SVb ta anuncia cu en conexion cu celebracion di Dia di Himno y Bandera, tur su oficinanan lo ta cera pa publico:
diaranson 16 maart desde 12:00 di merdia;
daihuebs 17 maart henter dia
diabierna 18 maart henter dia
Notificacion di AO (meld ziek) via 527-2782 no ta posibel riba diaranson despues di 12:00 di merdia. Tur notificacion di AO desde 12:00 di merdia lo wordo tuma riba diahuebs 17 maart desde 7:00 di mainta na 527-2782.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Polítiko independiente Gwendell Mercelina, Jr. ta hasi un yamada na nos komunidat den Reino pa sostené kandidato #3 Samira Rafaela di lista #1 D66
WILLEMSTAD, CURAÇAO – Na 2009, Gwendell Mercelina, Jr. a sostené kampaña polítiko Oropeo di Nadya van Putten di GroenLinks, dies aña despues e ta konsehero pa komunidat Karibense Hulandes di Samira Rafaela, e úniko kandidato ku desendensia Kurasoleño (Karibense Hulandes) pa Parlamento Oropeo 2019 – 2024.
Samira Rafaela, por ta e promé embahador den historia Oropeo si nos komunidat demostrá union i sostené pa ser elihí na elekshon di Parlamento Oropeo 23 di Mei. E plan i enfoke di Samira tambe ta dirigí atenshon na nos komunidat.
Si nos ta deseá di tin un influensia, un bos den nos propio direkshon, nos mester demostrá ku nos mes tambe ta kere den nos hendenan. Polítika ta representashon, ta remarkabel ku nos no tin niun representashon den e Parlamento Hulandes (Tweede Kamer) aktual. Pues e oportunidat ku nos tin ku Samira nos mester asumié i mir’é riba e nivel di Union Oropeo, kaminda kada nivel di maneho tin su grado i diferensia sumamente importante.
Durante e bishita na e islanan tambe Gwendell a kompaña Samira i pa ku esaki mester gradisí tambe koleganan polítiko manera Nina den Heyer, Clark Abraham, Daisy Coffie, Serginho Finies, Rocco Tjon, Ana Maria Pauletta i Giselle Mc William ku a sostené nos kandidato surpasando kolo polítiko o ideologia di partido. Tur e organisashonnan ku a duna oido i tambe sostené e bishita, tambe esnan ku dor di e tempu kòrtiku lamentablemente no a logra topa ku Samira.
Si di e forma aki nos por sigui uni, semper tin speransa pa hiba un generashon nobo dinámiko di polítika diferente, pues laga nos sigui ta un ehèmpel pa fomentá tambe konsientisashon i importansia di nos suidadania Oropeo i nos ròl komo LGO, sigur komo miembro presidensial 2019 di OCTA.


text:
E NO TA UN SORPRESA pa descubri cu e prome poesia di Aruba skibi na Papiamento ta un homenahe na un atardi tropical y unico na e parti special aki di mundo - e atardi di Aruba. Varios poeta local a inmortalisa e atardi di mas dushi cu 'mi conoce . . .
JULIO MADURO, Shon Julio (Aruba, 12 di april 1924), tambe a declara e impacto profundo y particular di Aruba su atardi den su poema 'Pakiko mi ta Arubiano':
Mi Ta Arubiano !
Tur Atardi Ora Solo Ta Bai Awa
Mi Ta Corda Mi Mamá.
Y ken su curason e atardi di Aruba no a yega di conkista ? E ta e parti mas dushi di un dia riba mi isla, y su bahada di solo ta un fuente grandi di inspiracion. Semper cla. Semper cerca. Semper liber.
'Atardi' ta skibi na Santa Cruz na juni di 1907, tempo cu su autor tabata tin apenas 27 aña. E poesia di 11 strofa ta considera di ta e prome poesia skibi na Aruba den nos lenga crioyo. E poeta Arubano FREDERIK (FECHI) J.C. BEAUJON (1880-1920), ta admira e bahada di solo y hacie eterno den su descripcion poetico di un atardi tipico di Aruba na cuminsamento di siglo 20. Un epoca hopi diferente - prome cu Aruba a conoce e industria di rafina petroleo. Tempo cu fostaat tabata pone pan riba mesa di un isla cu menos di dies mil habitante. Tempo cu tabata gana pan cu 'sodó bruin y dushi'.
Pa lectornan moderno manera nos, e ortografia (fonologico) improvisa ta resalta cu su combinacion di influencia Hulandes y Spaño: 'Waak e corrá bunita di atardi muriendo/Riba cunucunan coe maishi costoso/Un mano invisible ta pega, ay, haciendo/Coe un luz suave e strellanan tanto precioso !'.
Emocionante pa lesa con na cuminsamento di siglo pasa, e luz di e solo tabata plama atardi riba nos isla cu e mesun gusto di un tata di famia cu ta yega cas cansa for di cunucu: 'I awoor e ta bolbe cansá foi su cunucu/Pa pasa dos or' contento coe su famia'.
E poema su texto completo:
Atardi
Waak e corrá bunita di atardi muriendo
Riba e cunucunan coe maishi precioso
Un mano invisible ta pega, ay, hariendo
Coe un luz suave e strellanan tanto precioso!
Ya e lampinan sin cadena, ma cariñoso
Ta plama nan luz arriba tera y lamá
I silencio mi ta mira Hooiberg, majestuoso
Foi toer su otro compañeronan bandoná
Klok di misa ta canta e ultimo cantica
Dje atardi aki, den e otro nan difunto
Lamchinan ta boela di contento, nan barica
Yen di yerba, comí coe otro compañé junto
Kriki nan ta coeminza koe nan cantica tristo
Bau di yerba coe a bira geel den tera duro
I bo ta tende "Pa awe tardi mi ta listo".
Foi boca d'un trahador c'a cab'i doena furo.
I awoor e ta bolbe cansá foi su cunucu
Pa pasa dos or' contento coe su famia
E ta yena (na braza cologa) un macutu
Pa su yoeuwnan, concomber, pampuna y patía,
Mientras su señora contento gord'i balente
Na cas ta piki paloe deen di sabana
Su yoeuwnan sin nada di corda y impaciente
Ta wak cu alegría foi porta y ventana
Gustoso e ta para mira e excena dja leeuw
I ta pidi "O Dios! laga semper keda 'sina "
I lo a keda para si Cayan su cachó bieeu
No a corre contento, Blaaf e den su camina.
Alfin e ta yega cas rondoná pa toer banda
Di su yoenan y señora coe a sali contré
I ta gosa den su cas chiquito sin veranda
Mas koe masha' hende ricoe cu no sa saludé
Coe su ultimo riqueza ariba rudía
(For di e pan ganá cu su sodó bruin y dushi)
E ta come uní y feliz coe su famia
I ta tira pida carni moli pa su poeshi.
Despues di a gradici su Dios y bisé danki.
P’e parti c’a tok’e den e dia koe a pasa,
E ta cende su pipa y ta hala un banki
Pa scucha na cuminda coe ainda ta hasa.
Si e cuminda koe p’e su señora balente
Coe goesto ta prepara pa e dia di mayan
Cual e ta smaak asina dushi y excelente
Ora e ta comé y partié coe su fiel Cayan.
Lesando e poesia aki, e mama balente den sabana y e alegria di yiunan den espera di nan tata su yegada tur atardi, semper lo keda asina - den nos imaginacion crioyo Caribense. Mescos e tata tabata contempla cu gusto y pidi: 'O Dios! laga semper keda 'sina', e lector ta drenta den un contemplacion, sintiendo algo propio y eterno. Esey ta poesia.
Historia di Aruba su poesia skibi ta uno multi-lengual; cu uzo di Spaño y Hulandes banda di Papiamento. Mientras cu Beaujon tabata skibi semper na Papiamento, e poeta EMILIO LOPEZ HENRIQUEZ (1884- 1967) tabata skibi mayoria di su versonan na Spaño. Na 1977 yiu homber di Lopez Henriquez, Bob Lopez Henriquez, a publica un seleccion di su poemanan titula 'Recordatorio' na ocasion di su di dies dia di fayecimento. Un di su poemanan mas conoci na Papiamento ta 'Mainta'. Inspira pa e momento di dia cu ta trece e speransa diario cu cosnan lo transforma.


text:
KRALENDIJK – No ta e preshon kolektivo di gastu sino e kobramentu efektivo di belásten ku ta influenshá e entrada disponibel di habitante di Hulanda Karibense. Esei ta opinion di direktor saliente di Servisio di Belásten di Hulanda Karibense (BCN) Angel Bermudez.
Entrante promé di yüli Bermudez ta despedí komo direktor di BCN. El a manehá e servisio for di kuminsamentu riba promé di yanüari 2011. Un servisio ku tin diferente departamentu ta kai bou di dje, duana tambe. Bermudez tabata enlkargá alabes ku introdukshon di e lei di belásten nobo di BES riba 10-10-10.
Belkis Osepa ta papia ku Angel Bermudez
E kehonan tokante e konsekuenshanan di e sistema nobo di belásten ta yega su ofisina. Meskos ku keho tokante dòlarisashon, e preshon kolektivo di gastu i e forsa di kompra ku a bira hopi ménos pa pueblo di Boneiru, Sint Eustatius i Saba.
Flùit
BCN no ta popular. Bermudez: “Ta nos tarea pa apelá na hende pa paga nan belásten. Ta nan kontribushon na tesoro públiko manera ta stipulá den legislashon fiskal. Niun hende no ta drenta aki ta flùit anto bisa: m’a bin paga mi belásten awe.”
Habitante di Hulanda Karibense for di 10-10-10 ta keha di pèrdida di forsa di kompra. Espesialmente hende ku un entrada chikí ta pasa hopi trabou.Por ehèmpel kompra diario na Boneiru ta 44 porshento mas karu ku na Hulanda. Segun e bònt di konsumidó boneriano Unkobon e oumento enorme di e preshon di gastu kolektivo ta hunga un papel serka e preisnan haltu. Pero segun un investigashon di forsa di kompra di e ofisina di investigashon Ecorys e preisnan haltu tin poko relashon ku e kambio di sistema despues di 10-10-10.
No tin estadístika
Bermudez ta rekonosé ku kisas tin ménos plaka pa gasta na e islanan. Segun e esaki por ta konsekuensha di inflashon, kaminda entrada no ta oumentá pareu ku preis subi. Ainda e no ta konvensí ku e oumento di gastu ta relatá na e sistema fiskal nobo. “Mi no a mira estadístika ku ta prueba esaki. E efektividat di nos trabou si por tin influensha riba e entrada ku tin pa gasta. Awendia riba término kòrtiku hende sa eksáktamente kiko nan mester paga na belásten. En berdat ta kita un parti di e entrada ku por gasta pa kumpli ku e deber di paga belásten.” BCN ke evitá retraso grandi di kobramentu, manera tabatin promé ku e kambio estatal.
E direktor ta menta mas faktor ku por ta di influensha riba e forsa di kompra. Banda di e inflashon di 2011 i 2012 dòlarisashon tambe a kousa un oumento enorme di gastu. “Nos ta konsiente ku un kantidat di grupo den komunidat, manera hende grandi di edat i hende ku sueldo mínimo ta pasa trabou. Pero nèt e gruponan ei no ta kai bou di legislashon di belásten. Nan ta den e kategoria liber di belásten di 1.200 dòler pa aña. E legislashon fiskal nobo no ta toka nan.”
Brel oropeo
Bermudez ta haña importante pa enfatisá ku e servisio tin un tarea ehekutivo. Den Haag ta stipulá e legislashon fiskal. Ta posibel ku a wak esaki ku un brel oropeo ora a skibié i ku e no ta aplikabel un dos tres den Karibe. Nos ta trata di interpretá e legislashon di un manera ku e ta transparente pa BES.”
Si resultá ku ta nesesario lo kambia kos si ehekushon di un lei di belásten no sali bon. E servisio ta notifiká Den Haag i despues di deliberashon ta hasi adaptashon. Esaki a sosodé ku e Algemene Bestedingsbelasting (ABB) i ku e belásten di propiedat inmóbil.
Outor: Belkis Osepa


text:
Pastoor Francesco Spagnesi, di 40 aña, te cu algun dia atras tabata pastoor di un parokia conoci na Prato (Italia), Anunciación de Castellina, pero awor el cay den desgracia despues cu autoridadnan a detene pa trafico di droga, entre otro.
Pa hopi aña Spagnesi tabata hiba un dobel bida, organisando orgianan sexual cu droganan cu e tabata financia cu placa di e fielnan y den un di e orgianan aki el a pega cu un malesa di transmision sexual.
E storia insolito aki tin Italia ariba’bou for di siman pasa ora cu Polis a detene e (ex)Pastoor pa trafico y importacion internacional di droga, ademas di acus’e di malversacion di fondonan cu el a coy for di ofrenda di fielnan y placa di e parokia, suma cu ta super 200 mil euro.
Su situacion no ta nada bon, y desde cu a arest’e e ta cera den su cas, for di unda e no por sali. Awo a bin cargonan nobo acerca pa “lesionnan grave”, ya cu segun e fiscal cu tin e caso, e Pastoor no a informa e participantenan na su fiesta y orgianan su condicion di salud, cu e ta seropositivo pa e virus di AIDS, esta HIV.
Tambe ta bou di investigacion, Alessio Regina, amante y complice di Spagnesi.
Di acuerdo cu e hues Giuseppe Nicolosi, di Fiscalia di Prato, Spagnesi y Regina tabata cumpra cocaina y GBL, un droga conoci como “droga di violacion” na Hulanda, cu placa saca di e Curia y cual e tabata uza pa organisa fiestanan sexual cu tabata informa di dje riba Internet y den cual tabata participa te cu 200 persona.
Obispo di Prato, Giovanni Nerbini, den comunicado a bisa cu nan a tuma nota di su aspecto y di movecionnan straño den cuenta parokial pa cual a kita poder di firma di e Pastoor. Despues a kit’e na inicio di luna y su detencion a bini siman pasa.
Segun autoridadnan, e fiestanan a binb ta tuma luga for di 2019, ora cu a cuminsa cu importcion ilegal di e droganan aki for di Hulanda. E fiestanan, den cual tabata participa cada bes entre 20 pa 30 persona, tabata tuma luga cada shete of dies dia.
Tur esaki e tabata financia cu placa di cuenta di e parokia y oa cu e kita firma di dje, e tabata acudi na e fielnan en busca di donacion “pa famianan den problema”.


text:
Aruba Certification Program, e programa di certificacion di Aruba, tabata tin e honor di duna e curso di ACP na un grupo di empleado di La Cabana Beach Resort and Casino. Durante algun dia hopi dinamico y ameno a enfoca riba e importancia di duna informacion corecto y consistente ora ta trata di Aruba.
Den e sesionnan a toca diferente tema manera; kico ta e historia y cultura di Aruba? Y tambe elementonan cardinal di servicio excelente. Por bisa cu ta aplaudi cu gerencia di La Cabana a sa di duna empleadonan e oportundiad di ricibi informacion valioso y a inverti den e capital humano, e recurso esencial den industria di turismo na Aruba.
Aruba Certification Program tin como meta pa laga tur individuo trahando den e industria di turismo y bibando na Aruba redescubri su pasion pa Aruba y asina ta mihor ekipa pa brinda un servicio di tanto nivel halto como tambe authentico.


text:
WILLEMSTAD – Lider polítiko Jaime Cordoba ta pidi e mas di 19 mil personanan ku a vota pa Pueblo Soberano (PS) durante e último elekshonnan pa sigui kere den e partido. “Komo un partido di ideologia sosial krioyo manera Helmin tabata yam’é nos a kumpli ku tur lokual nos a primintí. Nunka nos no a faya ni ku pueblo di Kòrsou ni ku e pensamentunan di nos lider máksimo Helmin ‘Magno’ Wiels”, asina Cordoba a enfatisá.
Komo ehèmpel Cordoba ta menshoná e lei di enseñansa liber, e lei 80-20 i e resiente oumento di salario mínimo ku 80 sèn pa ora, ku Pueblo Soberano a logra di konkretisá durante su mandato. Pero tin mas kos ku e partido ke logra i p’esei mes ta pidi pueblo su sosten pa por goberná durante kuater aña mas. “Si bo wak riba nos pèchi tin skirbi ‘Curaçao under construction’. Esaki ta nifiká ku ketu bai Kòrsou ta bou di konstrukshon i nos mester di mas tempu pa nos kaba di drecha tur lokual mester drecha” Cordoba a splika.
José Manuel Dias den kòmbersashon ku Jaime Cordoba
Esaki ta e promé elekshon ku Pueblo Soberano ta partisipá na dje sin e figura di Wiels. Despues di a keda kasi 3 aña sin un lider na desèmber 2015 Jaime Cordoba, komo e úniko kandidato, a keda skohé komo e lider polítiko nobo. E lista di Pueblo Soberano pa e elekshonnan benidero ta konsistí di 25 kandidato. Segun Cordoba a laga ‘screen’ tur kandidato pa asina garantisá berdadero soberanonan riba e lista.
Baha lista di espera
Pueblo Soberano ke kaba ku e trabou ku su ministernan a inisiá den entre otro e sektornan di enseñansa i salubridat. Den salubridat por ehèmpel e partido ke logra baha e tempu di espera pa haña un sita serka spesialista na tres siman. Tambe e partido ta boga pa bai bek n’e sistema di dòkternan di bario kaminda e dòkter di kas mester fungi komo un berdadero dòkter di bario.
Ministerio pa hubentut
Banda di finalisá tur e trabounan pendiente e partido ke bini tambe ku inovashonnan na bienestar di hubentut. Un di e inovashonnan ta introdukshon di un ministerio pa hubentut manera ta eksistí na Argentina. E intenshon ta pa den futuro saka tur e asuntunan di hubentut for di e diferente ministerionan i konsentrá esakinan den un solo ministerio kaminda e hóben ta sintié na kas.
Outor José Manuel Dias


text:
Dia di Tera
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Dia di Tera ta un evento anual rond mundo riba dia 22 di april pa mustra sosten na proteccion di medio ambiente.[1][2]
E idea di Dia di Tera tawata iniciativa di Gaylord Nelson (1916-2005), senador di Merca pa Wisconsin y activista ambiental, cu na 1970 despues di tabata testigo di un oil spil grandi na California como tambe inspira pa e movemento anti-guera, a realisa cu su persona hunto cu conscientisacion publico di efectonan di polucion di aire, awa y tera lo por yuda pone e tema di proteccion di medio ambiente riba e agenda politico.[3]
Riba e prome Dia di Tera na aña 1970 miyones di Mericano a mobilisa pa protesta p’e ignorancia ambiental y pa exigi pa tuma un rumbo nobo pa proteha e planeta tera. Esaki a conduci na e aprobacion di leynan ambiental emblematica na Merca, incluyendo leynan di aire limpi, awa limpi y especienan den peliger di extincion. Hopi pais a adopta leynan similar. Na 2016 Nacionnan Uni a scoge Dia di Tera como fecha pa firma e Acuerdo di Paris relaciona cu e crisis di cambio di clima.
Aruba[editá | editá fuente]
Riba Dia di Tera 2021 a inaugura "E Torito", un plantacion chikito situa na departamento di Agricultura, Cria y Pesca Santa Rosa na Aruba. E cunucu aki, cu tin mata di bacoba, banana, blogo, sorsaca, lamoenchi, apelsina y mandarin, ta sirbi specialmente pa ilustra cu por cultiva un variedad di producto na cas sin tin mucho espacio of tereno.[4]


text:
Si ainda bo no ta kere cu te aromatico no tin niun beneficio, bo ta kiboca. Parsley, banda di tin propiedad medicinal, tambe ta yuda baha peso! Te di parsley pa baha 5 kilo den 3 dia. Den revista FOCUS di e luna aki bo ta haya e receta di te di parsley. Tin 4 alimento cu ta destrui colageno riba bo cara y ta resalta plooi. Ta berdad cu ta existi cierto grado di bira bieu, cu nos no por evita. Pero nos por disminuie den gran parti, prestando atencion na e alimentonan, cu nos ta ingeri. Bo kier sa cua ta e alimentonan aki? Lesa esaki den e seccion di Salud & Dieta.
Tin 5 forma pa laga bo cabey crece segun e dermatologonan: Segun e datonan di un estudio publica pa Universidad of California na Los Angeles, algo indispensabel pa e cabey crece, ta e nutrientenan. Banda di esey, otro bon practica y habito, ta stimula e crecemento. Un di e formanan di pa cu bo mester peña bo cabey tur dia, por lo menos 3 biaha pa dia, pa stimula e cuero di cabes. E otro 4 formanan bo ta lesa den bo revista preferí di e luna aki!


text:
Mayoria keho tin di haber cu ponemento (lugar), expulsion y suspension di alumnonan. E kehonan por ta di diferente indole manera:
- Expulsion of suspension di un alumno;
- Conducta pedagogico den klas of na scol;
- Un aviso di scol relaciona cu colocacion di un alumno;
- No haya luga na scol;
- Problemanan di conducta;
- Falta di reemplaso di maestronan cu ta ausente;
- Kehonan relaciona cu examen.
Procedura
Den caso di un keho entrega door di un mayor, e procedura ta cu Inspeccion ta referi mayor na e respectivo maestro, cabesante di scol of directiva di scol si mayor no a haci esaki ainda. Si mayor a bay caba cerca maestro, cabesante of directiva di scol, e ora Inspeccion ta purba pa intermedia pa soluciona problema, despues cu a haci un investigacion profundo.
Kehonan di maestronan y/of cabesante di scol ta atende nan mesora cu scol y/of directiva di scol. Diferente inspector ta atende kehonan personalmente cu scol y cu e autoridad competente.
Pa mas informacion por tuma contacto cu Departamento di Enseñansa, seccion Inspeccion di Enseñansa.


text:
WILLEMSTAD – For di 24 di Mart Kòrsou ta den lockdown. Segun representante di sektor privá chèns ta hopi grandi ku mayoria empresa chikí no ta sobreviví e di dos lockdown na Kòrsou.
E negoshinan ku sí a logra tene nan porta habrí despues dje promé lockdown aña pasá, ainda ta hiba un lucha fuerte pa tene nan porta habrí.
E variante britániko sumamente kontagioso ku a yega na Kòrsou tambe, ta motibu dje eksploshon di kasonan di corona. Esaki a hasi nesesario pa gobièrnu re-introdusí lockdown. E empresarionan chikí, tin komprenshon ku medidanan severo tin ku wordu tuma. Pero nan no ta haña sufisiente respaldo di gobièrnu, nan ta bisa.
Inseguridat
Salon di Beyesa Leading Lady aña pasá a eksperensia e promé lockdown ku hopi inseguridat. E empresa ni su klientenan no por a antisipá kiko lo bai pasa. Scarsio Verwij ta teme e konsekuensianan fatal dje di dos lockdown.
E klientenan ku ta ainda ta akudí na Leading Lady ta prinsipalmente e hendenan ku a vakuná kaba. Klientenan ku ta insigur, no ta presentá. Verwij ta splika: “Klientenan ku ta konfia nos i ku sa di nos protokòl riguroso di higiena sí ta bin ainda”. Pa Salon di Beyesa Leading Lady tambe ta importante pa komunidat vakuná i minimalisá e riesgo pa infektá.
Scarsio Verwij
Alberto ta un hardinero i doño di su propio empresa chikí. E promé lockdown a afektá su negoshi seriamente i vários kliente ‘grandi’ a kai afó. “Te ainda mi no a rekuperá di e sla aki”. E periodo ku e no tabata dispone di eksonerashon, e no por a bishita su klientenan. Esaki tabata hopi negativo pa su situashon finansiero. “Mi a bai atras den total ku sigur dos mil florin’’, miéntras mi gastunan mensual ta keda meskos”, Alberto a splika.
E hardinero tampoko no a risibí sufisiente yudansa di gobièrnu. ‘‘Esaki miéntras mi ta kumpli debidamente ku mi obligashon di paga belasting’’. E petishon ku Alberto a hasi serka gobièrnu pa yudansa finansiero no tabata eksitoso, debi na e proseso ku a kana lento. P’esei el a legumai su petishon.
Devastador
E di dos lockdown lo ta devastador pa empresanan chikí. Esei empresario riba tereno di merkadeo, Jorge Cuartas ta konvensí di dje. Ademas gobièrnu mester hiba un maneho di yudansa strukturá pa yuda empresanan chikí.
Jorge Cuartas
322 empresa a firma un akshon ku Jorge Cuartas a kuminsá na desèmber último pa preshoná gobièrnu pa duna sosten finansiero na empresarionan chikí, e asina yamá TVL. Te ainda esaki no a realisá, loke ku ta un prueba ku no ta realisá kon importante e sektor di empresanan chikí ta pa nos ekonomia, asina Jorge Cuartas ta sigui bisa.
Depreshon
Mientrastantu SKUCHAMI, e departamento di salu mental di gobièrnu, ta kontinuá ku su servisionan den e di dos lockdown. Angelique La Cruz, trahadó sosial di SKUCHAMI, ta splika ku aña pasa Skuchami a risibí 386 yamada di hendenan ku a pidi asistensia pa motibu ku entre otro nan a pèrdè trabou, depreshon i kasonan sosial. Den transkurso di tempu a konstatá ku tin oumento di kasonan di depresividat serka hendenan ku a pèrdè trabou. E parti sosial tambe a rekerí hopi atenshon di SKUCHAMI, ku ta intermediá te ainda pa siudadanonan risibí pakete di kuminda.
Direktor di SKUCHAMI, André Curiel, ta lamentá ku hendenan ta warda muchu hopi pa pidi yudansa mental. Esaki ta konsekuensia dje tabú ku tin relashoná ku asistensia mental.
Prinsipalmente e pèrdèmentu di trabou debí na e pandemia ta destabilisá e situashon mental di miembronan di nos komunidat. Esaki por pone hopi preshon riba e persona en kuestion ku mester keda kas tambe pa motibu di lockdown. Asina André Curiel a bisa.


text:
Workshop di etiketa di mesa pa partisipantenan pa reina di Karnaval Banda Abou.
Dia 23 yanüari 2017, e partisipantenan pa Elekshon di Reina Prens i Pancho infantil Hubenil I grandi, tabata di bishita na restorant Koraal na Willibrordus pa un treinen di etiketa di mesa. For di e momentu ku nan a yega nan a wòrdu risibí for di riba tereno dor dje weiternan .Kual e partisipantenan a keda masha enkantá ku esaki.
Paden nan a haña un splikashon amplio serka Srta. Glorianne De Jonh i Srta. Ann, for di ora bo bishitá un restorant te n’e momentu ku bo bandoná esaki kiko ta e kosnan ku bo tin ku tene debido kuenta kuné.. Durante e atardi aki, e hóbennan a haña diferente informashon: p.e Ku ora bo drenta un restorant bo mester warda pa un weiter pone bo sinta pa evitá ku bo ta drenta kai sinta na mesa reservá òf drenta sin ku nan sa i e chèns ta grandi ku bo por keda sinta sin wòrdu sirbi na tempu. Ora un weiter pone bo sinta e ta keda ku tinu pa bo. E mucha hòmbernan a haña un splikashon ku nan mester akomodá nan pareha na mesa dor di hala un stul atras pa e por sinta. Tambe nan a haña un splikashon di e tipo di bestèk nan ku tin i pa kiko ta uza kada un di nan. Kon ta pidi p.e kompañeronan na mesa pa kue un salu, peper pa bo. Kon tin ku posishoná den un stul pa sinta. Kon e mannan mester ta pone riba mesa i no bou di mesa. Ku ora ta bebe sòpi no por saka zonido. Kon ta kome den un tayo, kua parti di e kuminda ta kome promé etc. Kon ta limpia boka ku e sèrbètè. Tipo di glasnan ku tin i uzo di kada unu. I hopi téknika i etiketa rondó di mesa den un restorant. Ku no por hasi bochincha, papia duru, tampoko lastra stul abou. Despues nan por a kome algu prepará pa e shef Kòk Tobias Nijkamp. Kual e mes a sali i wak ku su klientenan ta bon trata i ku nan a gusta su pasaboka. Nos a wòrdu malkriá un ratu.. Na final nan a haña un rekorido rònt pa asina tuma nota di e fasilidat nan ku tin einan.
FKBB i e partisipantenan ta hopi kontentu ku e treinen aki, i ta mirando atras riba un dia fruktífero. FKBB no solamente ta kere den trein e partisipante pa elekshon so. Pero ta kere den forma e hóben aki inkliná den dje kompetenshanan ku e por uza pa henter su bida.
Nos kier a yama danki na Srta Gloriane De Jongh, Srta Ann i Sr Henry Martinez ku tabata enkargá pa duna treinen i splikashon.
FKBB kier a gradisí KORAAL Restorant ku a habri man risibí nos permití nos bini serka dje i duna nos partisipantenan e treinen aki.
Aki ta sigui algun potrèt dje akontesimentu aki.


text:
Aruba tabata den pasonan pa lanta cabes bek. Te cu a yega na e momento cu a kita tur medida , pero e comportacion a laga hopi di desea y e resultado por mira na e cifranan alarmante di personanan contagia cu e virus di COVID. A cuminsa promove , turistanan ta bini y economia a cuminsa drei poco poco.
Sinembargo comportacion di cada un di nos na Aruba ta hunga un rol hopi grandi pa Aruba lanta cabes. Esaki ta haci un impacto directo na nos turismo y trabao. Loke ta un realidad ta , cu medidanan mester bin pero di otro banda ta di lamenta cu Merca no ta conseha pa su hendenan viaha pa Aruba.
Nos mes mester duna di nos parti pa baha e cifranan di COVID , asina tambe Aruba tin un situacion manehabel pa e turistanan sigui bin nos isla. E futuro di nos pais ta den nos man


text:
Siman pasá a bolbe manda un karta ku tin ke ber ku trabou di e Komishon di Dekolonisashon di Nashonnan Uní (e Komishon) pa aparentemente yama Hulanda ‘tot orde’ i denunsiá nos kuadro konstitushonal aktual ante e 193 paisnan ku ta miembro di Nashonnan Uní (UN).
E plan di akshon di e Komishon ta pa laga pueblonan riba e lista ku ta deseá, bira independiente (A/46/634/Rev.1). Esaki ta relevante prinsipalmente den kasonan ku e outoridat kolonial no ke koperá ku e deseonan di libertat di e pueblonan ku ke, manera ta e kaso di e kolonia Western Sahara kontra Maroko ku no ke pa tene ni un referèndum transparente riba independensia.
Tambe nos ta mira ku teritorionan ku antes tabata riba e promé lista original di e Komishon di Dekoloninashon (1961), manera Cook Islands, Gibraltar i Irian Jaya a skohe pa forma parti di un otro pais.
Nos nunka tabata riba e lista ariba menshoná, debí ku nos mes a pidi na 1955 pa no ta inkluí. Loke tambe ta improbabel ta ku un teritorio ku nunka tabata riba e lista di 1961 a subi esaki despues. Dikon? Pasombra paisnan manera China, Russia, Nicaragua (ku porsierto tambe ta miembro di e Komishon) tin miedu ku pueblonan den nan pais ku ke nan independensia, tambe lo ke subi e lista.
Ki balor agregá e karta tin? Pa sali for di Reino ni Hulanda ni UN por impedí esei. Tampoko mester ta riba e lista pa bira independiente. E paisnan ku a bira independiente mas resien, South Sudan (2011) i Kosovo (2008) nunka tabata riba e lista.
Pa kambia nos status, mester kombensé un mayoria di pueblo aki, no UN. Mi èksperensia ku kasonan similar den UN a siñami ku ora un keho drenta UN aktua kontra di un miembro, semper ta wak promé si esun ku ta bisa di ta víktima a agotá tur e proseduranan interno promé ku bai UN.
Pakiko e karta? Mi ta sospechá un kòrtina di huma pa no diskutí e kambionan grandi ku mester implementá den nos pais.
Willemstad, Kòrsou


text:
Despues di varios luna di preparacion awo Heintje Ras ta cla pa bay pasa 100 dia den e minanan di fosfaat na Sero Colorado. E preparacion tabata uno hopi intensivo segun Heintje. Ta un staff completo ta tras di henter e proceso di preparacion. For di e parti di nutricion te cu e parti medico. Awo unico cos cu falta ta pa e dia yega pa asina pasa e 100 dianan bou di tera.
Ta faltando solamente 3 dia prome cu haci entrada den e minanan di fosfaat. Ta pa hopi aña caba cu Heintje a haci su cas un museo, pero e tin asina hopi material di pasado, cu su cas a bira mucho chikito. Pues e hazaña ta pa asina recauda fondo pa por yega na un tereno y djey un edificio mas grandi. Ras tin un coleccion grandi di varios articulo di antes y tambe di auto nan clasico, y pa haci esaki e tin mester di un espacio mucho mas grandi.
Heintje Ras ta gradici Dios cu ta esun cu a traha e plan pe, y e ta esun cu tin cu ehecuta e plan aki. Ta prome biaha cu un hende na mundo lo haci un hazaña asina, 100 dia den scuridad den e minanan no ta uno facil, segun Heintje Ras.


text:
WILLEMSTAD. – Outoridatnan dominikano ketu bai buskando dos kurasoleño sospechá di a kometé dòbel asesinato na Repúblika Dominikana dia 19 di yüni último.
E dos kurasoleñonan ku outoridatnan dominikano no a divulgá nan nòmber, a yega Repúblika Dominikano dos dia promé ku nan a kometé e asesinato. E dia ei nan a likidá dos hòmber ulandes.
Nan a kometé nan krímen riba un plantamentu di kaña i hopi palma na Seibo.
E dos kurasoleñonan aki a keda señalá ku e dos ulandesnan na La Romana.Nan ta kometé nan krímen dia 19 di yüni i dia 20 di yüni nan ta bandoná Repúblika Dominikano via aeropuerto. E momentu ku nan a baha bai, ainda outoridatnan no tabata sa di e dos mortonan. Nan a sali via aeropuerto Las Americas.
E víktimanan Rachid Benbouker (34) i Cuma Ceviz (36) a keda atras bentá den e plantamentu.
E likidashon aki tin di aber ku trafikashon di droga, asina e outoridatnan dominikano a duna di konosé.
Mester indiká ku tabatin dos aresto di kua un di nan outoridatnan a pone den libertat, pero e spañó Erik Montilla si a keda detené. Tin indikashon ku Erik tabata huntu ku e ulandesnan i e kurasoleñonan.
Manera menshoná, e likidashon tin di aber ku trafikashon di droga, kaminda ku dos kargamentu lo a pèrdè, un na Juan Dolio i e otro na El Oasis, ku ta keda pegá ku Hato Mayor.
E otro hòmber detené ta un trahadó di e vila kaminda ku e dos ulandesnan tabata keda, pero e hòmber aki a keda poné den libertat.
E spañó detené’ ta enkarselá den un sekshon di seguridat haltu p’asina garantisá su seguridat di bida.
E investigashon ta kontinuá den ful swing.
Bron: Extra


text:
Oranjestad:
Diamars un dia hopi druk na Corte di Husticia. De oranan di mainta caso Kinikini y den oranan di merdia Hof lo sigui trata caso Ibis.
Segun Hof a cuminsa mustra cu tin diferente reaccion di recherche ariba e raport financiero di e expertonann accountant cu a senjala fayonnan den calculacion.
Procurador General ta bisa cu a keda prueba labamento di placa di mas cu 209 mil florin di Melony su negoshi. For di investigacion financiero a constata cu e circulacion di placanan ta dudoso. E la mustra cu Melony mes a declara cu e no sa con e calculacion di placanan a sosode y cu e ta manda su recibonan pa su accountant. Segun PG a base di e accountant a haci un investigacion y a constata cu mas di 209 mil florin tabata di mas. E ta gasta mas di loke e tin na entrada. Esaki a keda mustra den Corte di Prome instancia. Melony a bisa cu e ta di acuerdo cu e investigacionnan haci. Procurador General ta conclui cu Paesch tabata tin sumanan grandi cu no por splica di unda nan lo a bin, mas cu 209 mil florin di mas cu loke e administracion ta mustra. Esey a crea sospecho di labamento di placa.
Abogado mr Illes na su turno a bisa cu ta acusando Melony di a laba 209 mil florin. Melony Croes Paesch a desmenti di a laba placa manera Procurado General ta pretende. E la mustra cu e investigacion cu belasting a haci, den corte a keda dicidi cu no tin indicacion di labamento di placa. E ta haya cu Melony Paesch a duna splicacion riba su entradanan y cu tin entradanan legal cu por verifica esaki. Pesey a laga traha un raport di accountant. Investigacion di accountant ta mustra cu tabata tin fayo di parti Ministerio Publico den calculacionnan haci. Door di esey Ministerio Publico a admiti di a haci fayo y a baha di 209 mil florin te na 111 mil florin. P.G. (Procurado General) ta pretende cu Paesch no a haya ganashi manera e ta mustra y cu ta basa riba demanda e tabata bende telanan y asina a crea un ganashi.
E 111 mil florin cu P.G. ta pretende di ta placa laba, ta pasobra segun P.G., e negoshi di Paesch no por a produci e suma aki. Tin entradanan for di fuentenan legal y no por papia di labamento di placa.
Hof a cera tratamento di e caso IBIS y a bisa cu 12 di october pa 1’or y mey via video conference lo dicta sentencia.


text:
ENTREGA DI PREMIO DI CONCURSO DI PINTA & KLEUR
ENTREGA DI PREMIO DI CONCURSO DI PINTA & KLEUR
Diabierna ultimo, 20 di november, riba Dia Internacional di Derecho di Mucha, a duna premio na e muchanan cu a gana cu nan arte den e Concurso di Pinta & Kleur cu tema cuido di mascota. E comision di accion di e Plan Nacional Ley di Cacho di Ministerio di Asuntonan General a ricibi mas cu 500 formulario di participacion, pues e miembronan di hurado tawatin un tarea hopi dificil.
Nos muchanan mester a kleur ambos banda di e formulario y pinta nan mascota favorito.
E number 1 te 7 di e 28 muchanan cu a bini Bestuurskantoor pa ricibi nan premio segun nan categoria ta: Riddhi Vanjani, Jayline Caceres, Victoria Bellesteros, Xilah Kock, Cathy Cuello Matos, Xiarrah Winklaar, Sabine de Cuba (kleuter), Liv Aponte, Akyrah Delgado, Noah Orman, Zyzhia Danje, Padma Piar, Aranza Trimon, Léanne Mejia (1e klas); Faye Franca, D’Sheila Milan, Chloë Enser, Isabella Gomez, Lisa de Kort, Silviënny Gonzalez, Richinelda de Jongh (2e klas); Daisyree Kock, Anderson Giron, Crisbel Gutierrez, Isabella Consuegra, Jeaengelly Niles, Maria Jose Saa Carvajal y Annemarie Tromp (3e klas).
A traves di nan arte nan a expresa nan talento y amor pa mascota. Pabien na cada un di nos artistanan!
E voorzitter di e comision di accion ta contento di por a bolbe conta cu e sosten di Special Projects di Ministerio di Asuntonan Social y Laboral, cu ta tras di e diseño di e formulario di informacion y participacion di e concurso e aña aki como tambe esun di aña pasa.
Prome cu a ricibi nan regalo, tur mucha presente a haya un medaya di Ban Cultiva di Special Projects. Asina huntu ta yuda conscientisa tocante Ley di Cacho, y alaves ta sigui cultiva e talento di pintamento den nos muchanan.
Pa 16 mucha cu no a cumpli cu tur exigencia pa ta den e finalistanan, pero cu na un of otro manera nan arte toch a resalta, e comision tin un premio chikito ainda, y lo tuma contacto cu nan e siman aki.
E comision kier gradici tur cu na un forma of otro a aporta pa haci e dia aki uno sumamente special pa nos muchanan, sin laga “Angel” afo (embahador di conscientisacion canino di Aruba), y un danki special ta bay na tur e scolnan cu a participa activamente, y tambe na e mayornan cu a percura pa nan yiunan participa.


text:
Ret Karibense ta trese un seri di artíkulo tokante e islanan di Hulanda Karibense, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
WILLEMSTAD – Desmantelashon di Antia i e nasementu di e paisnan nobo outónomo Kòrsou i Sint Maarten a kaba ku deporte na e nivel di mas haltu ku tin einan. Asina èks direktor di NAOC Remco Tevreden ta bisa. Thakaidzwa Doran di e fundashon di deporte di gobièrnu FDDK tambe ta bisa esaki. Tur dos ta haña ku ta Kòrsou i Sint Maarten nan mes falta.
Di 2002 te 2012 Tevreden tabata direktor di Komité Olímpiko di Antia Hulandes (NAOC). Asina e tabata envolví den e transformashon ku NAOC mester a pasa aden despues di desmantelashon di Antia. Doran ta direktor di e fundashon di deporte di gobièrnu FDDK. E ta envolví den desaroyo di deporte na base i via su propio proyektonan den desaroyo di deporte na e nivel di mas haltu.
“NAOC tabata un órgano deportivo sentralisadó i rekonosé ku aliansanan rònt mundu”, Doran ta bisa. “Via e Komité Olímpiko Nashonal ei tabata pidi i kanalisá beka deportivo i tabatin garantia di entrada na eventonan deportivo internashonal. NAOC promé ku 10-10-’10 tabata hunga un papel krusial den desaroyo di deporte na e nivel di mas haltu riba tur e islanan.”
“Komité Internashonal Olímpiko (IOC) den e añanan promé ku e desmantelashon a indiká ku e no ta bai atmití komiténan nashonal di paisnan ku no ta independiente. Esaki a palabrá for di 1996.” Segun e direktor di NAOC di e tempu ei Remco Tevreden nan ker a sigui si ku e variante antiano eksistente.
Kondishonnan impresindibel
“Tene e kos huntu serka otro, nan a bisa nos. Laga polítika krea e kondishonnan impresindibel ei, pa por keda un moveshon olímpiko konhunto”, Tevreden ta bisa. Un tempu tabata parse manera esaki lo bai bon, riba un konferensha den Plaza hotel polítika di e tempu ei i mundu deportivo tabata riba un liña. “Pero ku yegada di un gobièrnu nobo (Schotte, red.) esaki a kaba masha lihé.”
“Kòrsou mester mester a haña un propio representashon olímpiko”, Tevreden ta bisa. “IOC a bisa nos: ‘make no waves’, pero e bientu nobo ku tabata pasa den deporte i polítika tabatin su propio agènda i a konvensé komunidat ku Kòrsou lo a regla esaki via kasonan den korte.”
Eskoho
Na e Weganan na Londen ainda e deportistanan di nivel haltu por a sali bou di bandera olímpiko, pero despues nan mester a skohe; sali pa Hulanda òf pa Aruba. “E deportistanan di un nivel berdaderamente haltu a tuma nan desishon masha lihé, pero pa e talentonan ku tabata kuminsando esaki a nifiká fin di nan karera den deporto di nivel haltu. “A ménos ku Hulanda ke invertí den bo”, Doran ta bisa.
“Sin akseso na un Komité Olímpiko bo no tin akseso tampoko na Weganan Sentral Amerikano i Karibense, Weganan Suramerikano, Weganan Panamerikano i Weganan Olímpiko Hubenil”, Tevreden ta bisa. E talentonan deportivo di Kòrsou den un tiru a pèrdè tur podio kaminda nan por a midi nan mes ku sobra di e region i di mundu. Manager deportivo ignorante i polítiko inkompetente a bai mete den un trayekto ku nos komo NAOC a invertí den dje ku hopi presishon.”
Algun bònt deportivo a logra ainda via federashonnan internashonal di djòin mundu deportivo federal òf mundial. Asina CONCACAF i bònt mundial di futbòl FIFA a disidí di duna bònt nashonal di futbòl FFK akseso na su torneonan. Hungadó di vòli i beisbòl tambe por kompetí riba nivel mundial.
E kasonan den korte na Genève segun manager di atletismo Rudsel Martina, miembro di Federashon Deporte i Olímpiko Kòrsou (FDOK), susesor di Federashon Kurasoleño di Deporte, ainda ta koriendo. Na yanüari 2016 lo tin notisia nobo di esaki atrobe. “Probablemente deportistanan por djòin atrobe riba nivel regional, pero solamente si Kòrsou bai di akuerdo ku nan no tin derecho di vota den e komishonnan ei. Un situashon ku e bòntnan di deporte no tin niun tiki gana di dje”, segun Martina.
Víktima
Pesei ni Tevreden ni Doran no ta mira un solushon riba término kòrtiku. “Sinku aña despues ainda nos no a haña rekonosementu olímpiko, nos ta i ta keda plamá. FDOK tampoko no por uni e partidonan.”Tevreden ta añadí: “E chèns ta kasi nada ku nos komo pais outónomo den Reino por start un komité nashonal. Nos deportistanan di nivel haltu ta e víktimanan di esaki,”
Outor Dick Drayer


text:
Dialuna anochi a tuma lugar e di cuater wega entre Tampa Bay Rays cu a gana division East di Liga Americana y ganador di Wild Card cu ta Boston Red Sox den serie di best of 5.
E serie tabata 2-1 na fabor di Boston Red Sox cu tabata na un victoria di avanza pa final di Liga Americana, sperando ganador di Houston Astros y Chicago White Sox cual serie ta 2-1 na fabor di Houston Astros.
Boston Red Sox ta habri cu Eduardo Rodriguez como nan pitcher habridor, mientras cu Tampa Bay Rays tabata tin Collin McHugh como nan pitcher habridor.
Den e wega aki, Boston Red Sox den bom di tres inning ta rally y ta anota un total di 5 careda pa tuma un ventaha comodo di 5-0.
Tur cos tabata mustra cu lo tabata bay ta un anochi facil pa Boston Red Sox, pero Tampa Bay Rays a keda lucha, y ta logra empata e wega cu score di 5-5 y tabata tin chance pa tuma ventaha den e wega aki, pero no a probecha di esaki.
Den bom di nuebe inning, Boston Red Sox cu 1 out ta logra pone coredor na tercera base y aki cu un fly di sacrificio ta laga Tampa Bay Rays den tereno y asina ta bay cu e victoria cu score di 6-5 y ta clasifica pa final di Liga Americana y ta wardando riba ganador di Houston Astros y Chicago White Sox.
Boston Red Sox a score 6 careda, a bati un total di 12 hit y no a comete error, pitcher ganador a resulta Garreth Whitlock, mihor bateador pa Boston Red Sox a resulta Rafael Devers cu a bay di 4-3 incluyendo un homerun.
Tampa Bay Rays a score 5 careda, a bati 7 hit y a comete 1 error, pitcher perdedor a resulta JP Feyereisen, mihor bateador pa Tampa Bay Rays a resulta Kevin Kiermaier cu a bay di 3-2.
Wega aki no a finaliza sin polemica un biaha mas, tin rumornan persistente un biaha mas y por a tuma nota cu riba rednan social cu un biaha mas ta acusa manager di Boston Red Sox, cu no ta laga su mala mañanan y cu aparentemente lo ta den hortamento di seña atrobe, por corda cu manager di Boston Red Sox den pasado a wordo castiga un aña den escandalo di hortamento di seña y despues a wordo contrata bek pa Boston Red Sox, di parti di commission di MLB no a scucha nada ainda, pero kizas lo por tin investigacion na caminda.


text:
KRALENDIJK – Awe djasabra 22 di febrüari alrededor di 9’or di anochi un aksidente di tráfiko entre 2 outo di famia a tuma lugá na e krusada di kaya Nikiboko sùit/kaminda Lac i kaya Mgr Niewind. E impákto entre e 2 vehíkulo nan tabata frontal. Ambulans a presentá na e sitio pa asina hasi un chekeo médiko na esnan envolví den e aksidente. Daño material na ambos vehíkulo ta konsiderabel. Kousa eksakto di e aksidente no ta muchu kla ahinda.
E aksidente ta ser investigá mas aleu pa e departamentu di tráfiko di polis.
FUENTE: LIVE FM
NOTISIA KU BO POR KONFIA.


text:
Wikipedia:Kiko ta reglanan
Wikipedia ta un ensiklopedia. Generalmente, un artíkulo mester tin tópiko notabel (apropiado pa un ensiklopedia óf almanak).
Si tópiko ta kontroversial (polítika óf religion), inkluí varios opinionnan. Usa puntu di bista neutral.
Aviso di bo mes empresa no ta apropiado.
Rekisitonan ku tur artíkulo mester ta kumpli kuné[editá fuente]
E kriterionan no ta e úniko base pa determiná si un artikulo ta adekuá i kla pa publiká. E prinsipio di sano huisio ta konta i lo guia nos.
Tur artíkulo den e ensiklopedia mester:
- Tin un base; esei ta deskribí un tópiko spesífiko. Un artíkulo den Wikipedia no ta un storia, argumento, alabansa òf propaganda komersial, sino ta deskribí e tópiko den un manera neutral i konkreto. Si tin mas ku un solo posishon establesí, ta splika konsiso kiko ta esei i kua gruponan ta ligá na kua respektivo deklarashonnan ètsétera.
- Tin un introdukshon ku ta menshoná breve e tema i ta formula konsiso e pakiko e tópiko ta ensiklopédiko. E promé frase ta kontené e titulo di artikel ku lèter diki.
- Ta un distribushon lógiko den suptemanan. Den kaso di un artikulo biografiko e órden kronológiko ta bisto, por ehempel.
- Ta identifiká artikulo tradusí for di un Wikipedia di otro idioma. E shablon {{Tradukshon for di otro Wikipedia}} ta rekerí esaki.
- Artikulonan ta basá riba fuente existente i ta menshoná esei. Un fuente no mester ta online, tambe e por un buki òf dokumento skirbí. Menshoná e URL den kaso e fuente ta disponibel online. Ta obligatorio pa tin un mínimo di un (1) fuente, pero nos ta preferá ku tur deklarashon ta karga un fuente.
- Tin suptemanan stándart manera "Linknan eksterno", "Mira tambe", i otro. Usa nan kaminda ta posibel.
- Tin un mínimo di algun frase. Un solo frase no ta sufisiente òf adekuá.
Artikulonan ki tin hopi eror, òf ki ta wordu skirbi den idioma kompletamente robes (ingles, hulandes, òf un tradukshon inlegibel òf inkomprensibel òf ta traha mediante un kòmpiuter) nos lo mester kita.
Papiamentu òf papiamento? Ambos. Tin dos idioma i dos sistema di skibimentu: Papiamento di Aruba i Papiamentu di Kòrsou i Boneiru. Den Wikipedia nos mester kooperá! Si bo traha un artíkulo nobo, usa bo mes dialekto. Por fabor no kambia e dialekto di teksto eksistente. (For di kuminsamentu, e menú i kategoria di Wikipedia ta na papiamentu.)


text:
Djaweps 21 di Òktober
Yehova . . . ta mira esun humilde.—Sal. 138:6, NW.
David tabata sa ku ta Yehova a dun’é e forsa pa mata un leon i un ber pa protehá e karnénan di su tata. El a rekonosé ku ta Yehova a permitié derota e gigante Goliat. (1 Sam. 17:37) I el a gradisí Yehova pa a skap’é di Rei Saul, ku tabata yalurs riba dje. (Sal. 18, introdukshon) Si David tabata orguyoso, lo el a pensa ku ta riba su mes el a logra tur e kosnan ei. Pero, komo ku e tabata humilde, e por a mira Yehova su man den su bida. Kiko nos ta siña? Aparte di pidi Yehova yudansa, nos mester purba di diserní den ki manera e ta yuda nos. Si nos ta humilde i konsiente di nos limitashonnan, lo ta fásil pa nos mira ku Yehova ta duna nos loke nos falta. I kada bes ku nos mira kon Yehova ta yuda nos, nos amistat kuné lo bira mas fuerte. w19.12 20 §18-19
Djabièrnè 22 di Òktober
Esun ku SEÑOR [Yehova] ta stima, E ta reprendé, meskos ku un tata ta reprendé e yu ku e tin delisia den dje.—Pro. 3:12.
Nos tin hopi prueba ku ta mustra ku nos ta masha balioso pa Yehova. El a hala nos serka dje i a tuma nota kon nos a reakshoná na e bon notisia. (Huan 6:44) Segun ku nos a hala serka Yehova, el a hala mas serka nos. (Sant. 4:8) Pa Yehova demostrá kon presioso nos ta p’e, e ta invertí tempu i energia pa eduká nos. E sa ken nos ta awor i ken nos por bira. I e ta disipliná nos pasobra e ta stima nos. Sin duda, nos ta masha balioso pa Yehova! Algun persona a mira Rei David komo un hende ku no ta sirbi pa nada. Pero David tabatin sigur ku Yehova tabata stim’é i tabata yud’é. E siguransa ei, a yuda David perseverá den su situashon ku un bon aktitut. (2 Sam. 16:5-7) Asina tambe, ora nos ta sinti nos desanimá òf nos ta trata ku problema, Yehova por yuda nos mira kos for di un otro ángulo, i lo e yuda nos pasa over di kualke opstákulo ku ta den nos kaminda. (Sal. 18:27-29) Ora nos tin apoyo di Yehova, nada no por stòp nos di sirbié ku goso.—Rom. 8:31. w20.01 15 §7-8
Djasabra 23 di Òktober
Siña nan kumpli ku tur loke mi a manda boso.—Mat. 28:20.
Ora nos ta dirigí un estudio di Beibel, kuminsá kada seshon ku orashon. Generalmente, ta bon pa mas pronto ku ta posibel kuminsá e seshon di estudio ku orashon, kisas denter di e promé simannan ku por papia di un estudio regular. Nos mester yuda e studiante realisá ku nos por komprondé e Palabra di Dios solamente ku yudansa di spiritu santu. Algun publikadó ta bini ku e tema di hasi orashon padilanti usando Santiago 1:5, ku ta bisa: “Si un di boso falta sabiduria, lag’é sigui pidi Dios.” Despues, nan ta puntra e studiante: “Kon nos por pidi Dios pa sabiduria?” Probablemente, e studiante mes lo bisa ku nos mester resa na Dios. Siña bo studiante hasi orashon. Sigur’é ku Yehova ke skucha su orashonnan sinsero. Yud’é komprondé ku nos por deshogá nos mes na Yehova i kont’é kon nos ta sinti nos i papia kuné di kos ku normalmente nos lo no kompartí ku niun hende. Al fin i al kabo, Yehova sa kaba kiko ta nos pensamentunan di mas privá.—Sal. 139:2-4. w20.01 2 §3; 5 §11-12


text:
Diaranzon dia 30 di december 2020 e lider di UPP a wordo sorpresa pa un e-mail di abogado de Cuba unda den un forma intimidante kier trata na silencia UPP y su lider, den su lucha contra actonan coruptivo y/o di malgobernacion di cualkier gobierno. Aki ta wordo referi na 2 articulo unda cu a base di un articulo di Bon Dia Aruba di dia 18 di december 2020, nos a cuestiona e supuesto nombracion di un “liaison officer” pa Aruba, cu pa colmo no tabata tin un solicitud habri mes.
UPP a reacciona mas bien pa e motibo cu e persona cu a wordo menciona, ta conoci como e “vertrouwenspersoon” di O.O., y consecuentemente na aparecer di UPP, esaki ta mustra con keto bay O.O. tin influencia den e gobernacion POREDmep.
Mientras cu awor ta acusa e lider di UPP cu e lo ta daña nomber di e persona concerni, nos tin di bisa cu ningun momento nos ni a menciona nomber di e persona en cuestion. Mientras cu Bon Dia Aruba si a publica e nomber por medio di un entrevista cu sr. Abrahams, ta e Minister Presidente a reacciona mencionando nomber di e confidente di O.O. den Amigoe di Aruba di dia 22 di december 2020. Aki e MP a desmenti cu e persona aki a keda nombra como “liaison officer” pa Aruba. Y esaki a pone cu UPP un biaha mas a reacciona, indicando cu ta trata atrobe di un confusion of interpretacion diferente, of cu ta Hulanda ta esun cu ta nombra e “liaison officer”. Pesey ta straña nos cu no a bay pidi cuenta na sea MP mes, of na sr. Abrahams di Hulanda of na BDA, pero ta acudi cerca lider di UPP pa reclama “tekst en uitleg”.
Den ningun di e 2 articulonan nos a cuestiona estudio of experticio, ni integridad di e persona. Kizas pa desvia di loke UPP kier a trece dilanti, ta bin awor cu UPP kier a mishi cu e “integridad” y falta di estudio. Esaki ta un simpel “cheap-shot”! Esey no ta kita afo cu UPP tin un opinion hopi cla den esaki y nos ta bolbe bisé, kizas awor mas cla!
Na nos opinion, e funccion di un “chief of staff” ta trece cune cu e persona aki ta haltura di tur loke ta pasa den un oficina di minister, mescos tambe di TUR documentonan entrante y saliente. Un di e tareanan mas importante di un funcionario asina ta, pa cuida e minister pa eno peca cu su huramentacion como mandatario. Ora cu un “chief of staff” scohe pa NO haci esaki, of di bira su cara otro banda, sea eno ta apto pa e trabou of deliberadamente e ta coopera. Pesey nos ta keda straña cu e “chief of staff” aki na ningun momento por a lanta un “red flag”, sigur mirando awor cu ex-minister O.O. tin 7 acusacion penal contra di dje. Y no lubida cu tin un denuncia di corupcion, abuso di poder etc etc di e ex-minister den e caso di e incenirator chikito, cu e lider di UPP a haci un denuncia oficial na Ministerio Publico! Y aki tampoco e persona en cuestion no sa nada di dje?
Y un actitud asina ta nifica pa UPP cu un persona asina simpelmente NO por ta un “liaison officer” manera sr. Abrahams a declara den BDA. Y nos opinion ta bai mas leu cu un persona asina NO por ta involvi den un trabou manera esun cu e MP a trata na splica. Y esaki no tin nada cu integridad y of su estudio!
Remarcabel ta cu ni e MP ni e persona en cuestion a pidi BDA pa rectifica e informacion cu nan a trece padilanti di e nombracion aki. Pa e situacion ta bruha mas si nos wak cu apenas algun dia despues, via medionan online Hulandes, ta sali un vacatura pa e posicion aki, via di Ministerio di Koninkrijksrelatie.Mientras cu aki na Aruba nos por mira cu na prome instante a menciona nomber como e “liaison officer”, mas cu un siman despues ta sali vacatura p’esaki. Pues e informacionnan ta keda confuso.
Loke si UPP ta hopi contento ta e hecho cu e carta intimidante di e abogado ta bisa cu eventualmente lo cuminza cu un “bodemprocedure”! Den un tipo di procedura asina UPP lo tin e oportunidad di pidi TUR documentonan relevante y yama TUR testigo di moda cu nos por mustra cu nos tin tur motibo di bisa cu e persona aki lo no ta mas apto pa un funcion importante asina.
Pues cada bez cu UPP haya necesario pa mustra riba asuntonan asina ey, nos lo keda haci’e. Bo mester ta hopi ingenuo pa kere cu bo ta e confidente di un ex-minister na 2 ocacion, y cu bo no ta wordo liga politicamente na e minister aki? UPP kier evita pa Aruba wordo strangula mas ainda, sigur mirando e acuerdo traicionero di Black Friday cu Hulanda. UPP no ta kere cu un confidente di un ex-minister cu den pasado a wordo yama e politico mas corupto cu Aruba a yega di conoce, lo por ta e persona indica pa ta ni un postbode di Aruba. Y aki no tin nada di haber cu su estudio of si eta integer of no.
Ta dor di keda keto y no lanta “red flag” pa e.o corupcion of mal gobernacion a haci cu nos ta awe unda nos ta. Esaki sigur no ta pas den e NORMAL NOBO cu mester conta na prome lugar pa e politiconan!
Lider di UPP
Booshi Wever
4 januari 2021


text:
Valentino Jacobs
-
Barranquilla2018
Competencia di Bowling Masculino a termina
Despues di 5 dia di competencia, awe a finalisa e competencia di Bowling masculino Awe na Cali, Colombia a tuma…Read More »
-
Barranquilla2018
Bowling Trios a inincia na Cali
Competencia di Bowling Trios a tuma lugar ayera caminda cu e trio Elias Halabi, Jonathan Bremo y Valentino Jacobs a…Read More »
-
Barranquilla2018
Ultimo ronde di Bowling Doubles a start
Awe den oranan di atardi a tuma lugar e ultimo round di Doubles Bowling na Cali. E atletanan Jonathan Bremo…Read More »


text:
“Cu esaki ta habri un etapa nobo pa Aruba y ta crea mas perspectiva pa nos futuro generacionnan”
Diabierna 31 di juli pa 3or di atardi, Notario, dilanti prensa y den tur transparencia lo efectua e anuncio encuanto interesadonan den REOI-1 y REOI-2. Manera ta conoci, na comienso di luna di juni, Minister President Evelyn Wever-Croes a informa tocante e proceso pa busca un operador nobo pa e referina of inversionista cu kier haci otro inversion. Esaki a cuminsa dia 8 di juni 2020 y tur notificacion publico a wordo publica den corantnan local y internacional, y websitenan na Merca y na Europa na unda cu Gobierno di Aruba y RdA ta stipula e exigencianan claramente pa e REOI-1 y REOI-2.
REOI-1: a pidi interesadonan pa expresa nan interes den reapertura di refineria of industria relaciona cu refineria y energia, por ehempel LNG, facilidadnan petroquimico, energia alternativo.
REOI-2: a pidi interesadonan pa expresa nan interes den cualkier otro tipo di desaroyo (“vervangende industrie”), cu ta genera cupo di empleo y desaroyo economico similar na e refineria.
Na prinicipio tur interesado a haya 6 siman pa reacciona y entrega nan oferta dia 17 di juli 2020. Sinembargo, door di peticionnan ricibi, e fecha a wordo hala pa diabierna juli 31, 2020 pa tanto e REOI-1 como tambe REOI-2.
“Un fin di siman crucial pa Aruba y e refineria. Diabierna e Request Expression of Interest REOI 1 y 2 ta cera. Pa 3or di atardi notario ta habri e envelopnan digital dilanti di prensa y tur presente y lo informa cuanto interesado a expresa interes pa e refineria y pa otro actividad. Cu esaki ta habri un etapa nobo pa Aruba y ta crea mas perspectiva pa nos futuro generacionnan. Dentro di algun siman nos lo haya sa cual ta bay bira e partnernan den desaroyo di nos pais!”, Minister President Evelyn Wever-Croes a duna di conoce.
E proceso aki ta un proceso transparente cu ta garantisa e integridad den e proceso, y ta cumpli cu palabracionnan haci den e acuerdo di coalicion. Gobierno di Aruba tin tur confiansa cu e procedura aki lo brinda e miho alternativa pa Aruba.


text:
WILLEMSTAD – Partido MAN a gana elekshon na Kòrsou. E partido a haña 16.2 porshento di e votonan. Un ratu e kos tabata kandente: Movementu Futuro Kòrsou a sigui nan ku 16 porshento i Partido PAR ku 15.1 porshento.
Na final MAN a kue 4 asiento. E pregunta awor ta ku ken MAN ta bai forma koalishon. Ta konosí ku nan lider anterior Charles Cooper no tabatin problema pa koperá ku Schotte su MFK, e lider di e partido aktual, awe Hensley Koeiman manera ta evitá e pregunta. “Nos ta koperá ku hende ku ta íntegro i ku ta kumpli ku nos kondishonnan. Ken nan ta, esei nos mester wak ainda. 66 porshento di esnan ku derechi di vota a vota ayera.
Un reportahe di Sharelly Emanuelson:
Partidonan MAN, MFK i PAR a kue 4 asiento. E partido nobo Kòrsou Di Nos Tur di Amparo dos Santos ta sigui ku tres asiento. PNP i Pueblo Soberano tur dos tin dos asiento. Movementu Progresivo di Marilyn Moses i Omayra Leeflang su Un Kòrsou Hustu tur dos a haña un asiento.
Djis despues ku e promé sentronan elektoral a saka nan resultadonan, a sali kaba ku MAN tabata skor haltu. PAR i MFK tur dos un tempu tabata mas haltu ku Hensley Koeiman su MAN, pero na final MAN a keda para stabil riba promé lugá. “Nos ta bèk”, Yaël Piet, number 6 riba lista di MAN ta bisa. “Nos a demonstrá ku nos ta transparente i nos ke koperá ku hende íntegro.”Enrique Kroon ta añadí: “Nos planifikashon i vishon ta kuadra: esaki ta bon reglá i hende sa. Korupshon a kaba.
A spera si
No ta bisa ta ken e hendenan íntegro aki ta. Den partido PAR ta reakshoná positivamente riba e resultadonan di MAN. “Nos ta mira esaki sigur sigur komo un desaroyo positivo ku ta MAN ta te ariba”, Stephen Walroud ta bisa. PAR tambe ta hasi un ‘come back’. “Nos a spera si, pero nos no a ferwagt”, lider di e partido Zita Jesus-Leito ta bisa. Ta promé bia ku e ta partisipá na elekshon komo lider di e partido. “Esei ta hasi esaki masha spesial. Nos ta kontentu ku nos a haña e konfiansa di pueblo atrobe.”
MFK
MFK tambe ta kontentu sigur. For di 20.00 or kaba e kaya ta yena yen di outo ku ta pita pa duna nan sosten na e partido. Sithree van Heydoorn ta konta ku e partido a mira mas o ménos delantá kaba ku e éksito lo bini. “Bo ta tende e relatonan riba kaya i bo ta sigui e sondeonan ke men bo ta prepará si.” Heydoorn no por kontestá ku ken MFK ke i por forma un koalishon: mester palabrá esaki ainda.
Kiko lo pasa si kondená Gerrit Schotte i e mester bai será ora MFK ta den koalishon, Van Heydoorn ta bisa ku esei tampoko e no sa. “Ken ta bai sinta riba su asiento? Mi no por duna niun deklarashon tokante esaki, berdaderamente lo dependé di futuro.”
Partidonan mas chikí
E partidonan chikí nobo a haña resultado chikí tambe. E partido di èks promé minister Ivar Asjes, Pro Kòrsou a kue solamente 1.4 porshento di e votonan. Èks miembro di PAR Omayra Leeflang a haña 5.6 porshento. Tòg esaki no ta un desapunte. “Mi tabatin sero asiento, awor mi tin un. Lo mi tabatin gana di a haña dos òf tres, pasobra e ora ei bo por hasi e diferensia, pero lástima.”
Leeflang tabatin gana di por a duna su number 2 Gwendell Mercelina un posishon, pasobra e mes ta menguando su karera polítiko. “Mi ke un partido ku ta duna nos lidernan hóben un chèns, pasobra pa mi esaki ta e último añanan. Aki kuater aña Sra. Leeflang mes lo no ta den polítika mas.”
Outor Elisa Koek


text:
Kaso di hogamentu.
KOMUNIKADO DI PRENSA 331 / 2021
27 sèptèmber 2021
Kaso di hogamentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 27 di sèptèmber 2021 alrededor di 07.49’or, Sentral di Polis a risibí informashon ku
un hòmber ku tabata landa na e playa na Parasasa, a fayesé durante di landamentu.
Un dama ku tabata huntu ku e víktima, a tuma nota dado momentu ku e hòmber aki tabata
kabes abou den awa.
Na momentu ku a yama e víktima e no a reakshoná. Mesora ku yudansa di personanan den
besindario, a logra saka e hòmber ku ya no tabata duna señal di bida, for di awa.
Ambulans ku a presentá na e sitio a kuminsá ku reanimashon, pero sin resultado.
Dòkter di polis ku a presentá na e sitio, a konstatá morto di e hòmber Hubert Leito nase na
Kòrsou dia 30 di yuni 1943, ku a fayesé debí na e kantidat di awa ku el a guli.


text:
Afro-Merikano
Afro-amerikano o afromerikano ta desendiente di Afrikanonan k'e Oropeano nan a hiba Merka entre 1619-1808 pa traha komo katibu. Despues di sklabitut a bini emigrantenan di islanan den Karibe y di paisnan Sentral Amerika. Afro-merikano nan ta forma e grupo étniko di mas grandi despues dje kolonialista y emigrantenan oropeano.E prome katibunan Afrikano ku a yega Merka na aña 1619 a establesé na Jamestown, Virginia. Despues k'e prome kolonialistanan a muri di kondishon malu den tempu ei a bini hopi mas katibu foi Afrika pa hasi trabounan pisa. E katibunan ku bini prome tabata traha huntu ku inglesnan pober riba plantashinan. Tabatin katibunan ku a traha pa nan libertat y a kuminsa nan mes plantashi y tabata planta y kria bestia y tabatin moda pa mantené nan famianan.Entre 1640-1650 tabatin famianan afrikano ku a kompra nan libertat y tabata doño plantashi y tabatin plaka y tabata haya nan mes igual k'e kolonialistanan oropeano, e grupo di katibunan liber no tabata grandi ku nan por a para riba nan mes pia, pero mayoria dje katibunan den sùit mester a traha duru bou di kondishon malu y mester soportá hopi kos na man di nan doñonan. E prome kongregashon afro-merikano a kuminsa na fin di siglo 1700 di religion organisa misa den siudatnan di nort y sùit "Great Awakening" (konsientisashon).
Guera di Independensia
Durante Guera di Independensia na aña 1770 afro-merikanonan katibu o ku libertat a bringa huntu ku kolonialista di Gran Bretaña pa gana e viktoria di Yorktown ku ta e establesimentu di Estado Union komo un nashon independiente. Katibunan ku a haya rekonosementu den despues di Guera di Independensia tabata Prince Whipple y Oliver Cromwell ku bringa huntu ku nan doño Willian Whipple. Na aña 1860 tabatin 3.5 mion Afro-merikano na Estadonan Uni di Merka, 500.000 mil tabatin libertat. Durante di Guera Sivil presidente Abraham Lincoln a proklamá emansipashon di katibunan, e proklamashon ta deklara tur katibunan liber den Estadonan Uni. Teksas tabata ultimo estado ku a duna e katibunan libertat bou di preshon di trupanan di Estado Union na aña 1865. Despues di sklabitut afro-merikanonan mes a pone kongregashon pa religion, enseñansa, komunikashonnan, asosiashonnan pa libra nan fio man di kolonialistanan.
Jim Crow Laws
Na aña 1890 e statennan di sùit a bin un lei (Jim Crow laws) pa segregashon rasial, mayoria afro-merikanonan a neglishá Jim Crow laws y keda ku nan mes dignidat y respetable y no a buska manera di stop e segregashon rasial ei pa no bolbe bira viktima di violensianan di kolonialista ku tabata pro-sklabitut. Pero nan a keda kontinuá nan futuro kuminsa traha skol, misa, banko, klupnan sosial, lanta nan mes negoshinan. Den ultimo desenio di siglo 1900 e diskriminashon rasial y violensia rasial y tambe segregashon rasial a wòrdu defendé dor di United States Court den Plessy v. Ferguson na aña 1896 ku tabata un mandato legal di estadonan den sùit y nashonal na gobiernunan lokal pa influensiá y preshoná afro-merikanonan di sigi desaroyá.
Investigadónan
Investigadónan di Black Economic Research Center den nan estudio den añanan 1970 a resultá, ku despues di aña 1910 afro-merikanonan a perde mionnan area tereno den sùit. Outoridat lokal tabata eksigi tereno dor di falsifiká dokumentonan pa haya e terenonan hùr ku kompanianan grandi o emigrante blankunan ku tabata bin fio otro siudat o paisnan. Di mes hopi afro-merikano yong a mové fio sùit bai siudatnan den west y den nort "Great Migration". Despues ku e bieunan ku a keda tras muri hopi terenonan a bai den man di gobièrnunan lokal.
Movementu Derecho Sivil
E movementu di derecho sivil entre 1954-1968 ta direktamente e intenshon pa abolishon diskriminashon rasial di afro-merikanonan espesialmente den estadonan den sùit. E marcha na aña 1964 den Washington pa pone preshon riba Presidente John F. Kennedy y visepresidente Lyndon B. Johnson pa apoyá movementu di derecho sivil y pa stop diskriminashon den instansianan publiko, sindikalismo, empleo, derecho di vota.
Movementu Black Power
Articulo principal: Black Power
E movementu Black Power 1966-1975 ekspandé intenshonnan di e movementu derechi sivil (Civil Rights Movement) pa afro-merikano tuma parti ful den ekonomia i politika, libertat pa move y protestá pa emansipashon sin haya problema ku outoridatnan.
Mayoria di afro-merikanonan ta kristian y ménos ta mòslem, e kristiannan ta relashoná ku e Historically Black Churches ku ta fundá fio religion protestant, manera por mira den misanan. Mas ku 90 porchento ta afiliá na Historical Black Churches y otro ta Jehovah's Witnesses testigunan di yehova y mòslem.
Posishon Ekonomiko
Afro-merikanonan a drecha nan posishon ekonomiko,sosial, nivel haltu di edukashon,funshonarionan publiko, proseso politika merikano, representantenan den kongreso, inovashon sosial y teknologiko di kultura merikano. Nan mes Television networks, Black Entertainment Television, artistanan di siné, musikantenan grandi di jazz,blues y empleadonan den tur funshon, e middle class a krese konsiderablemente ta un apresio pa e inimaginabel progreso ku nan a realisá den 40 aña. Fio kuminsamentu siglo pasa afro-merikanonan tabata representá y a kontribuí na literatura, arte, abilidat agrikultura, kuminda, modelá, musika.
Oprah Winfrey
Oprah Winfrey ta un afro-merikano di mas riku, influyente y favorito di siglo 20. E aprobashon di Oprah Winfrey pa Barack Obama trese mas ku mion voto den elekshon di presidente nov.2008, mayoria di afro-merikanonan ta vota demokrat.


text:
WILLEMSTAD – “Un tarea pisá ta warda boso. Pasobra boso ta kuminsá na e enkargo grandi di goberná e pais bou di sirkunstanshanan sumamente difísil. Afortunadamente ta mustra manera e krísis di corona na Kòrsou ta poko bou di kòntròl, pero esei no ke men ku nos por kontinuá nos bida manera e tabata ántes. I laga nos ta honesto. Hopi hende promé ku e krísis kaba tabata pasa trabou.
Esaki tabata e mensahe ku gobernador di Kòrsou Lucille George-Wout tabatin pa e gabinete nobo bou di maneho di Gilmar ‘Pik’ Pisas ku a huramentá djaluna pasá. “E stankamentu di e ekonomia e aña ku a pasa seguidamente a oumentá e atraso sosial i ekonómiko di hopi hende mas aleu. Lo mester hasi un esfuerso enorme pa por pone nos ekonomia kana atrobe i pa ofresé nos hendenan perspektiva. Tur esei nos tin mester di dje.”
Akshon agudo
No tabata un spich standart ku gobernador tabatin pa e tim di minister nobo. Den su spich a sali hopi kla ku e isla konosé hopi reto. “E nesesidatnan sosial ta grandi i ta pidi akshon agudo den tur sektor di komunidat; di kuido te enseñansa; di ekonomia te infrastruktura; di desaroyo sosial te finansa; i di hustisia te maneho. Nos komunidat mester di impulsa i areglo nobo pa yega na desaroyo.
Banda di esaki George-Wout a apelá na e gabinete pa ‘traha pa tur Yu di Kòrsou’. No solamente pa e votadónan riba e partidonan di koalishon MFK i PNP. Pisas mes no por a skonde su sonrisa ora ku despues di e huramentashon el a kana bai serka e partidarionan i prensa presente den e plenchi históriko di Fòrti. Pero den su promé deklarashon na prensa mésora a sali na kla ku e ta konsiente di e situashon penoso di e isla i ku e tambe ke traha duru na e rekuperashon.
Kaha di estado bashí
E promé problema ta e kaha bashí di estado. Pisas ke deliberá ku Hulanda tokante un sosten di likides nobo, manera tabatin mas di nan den tempu di corona. “Pero si e no bini, nos mester buska un solushon internamente.”Un papel grandi ta warda minister di Finansa Javier Silvania ku entre otro mester kuminsá traha mésora pa pèrkurá pa por paga e salarionan di empleado di gobièrnu.”
MFK i PNP for di e elekshonnan di 19 di mart a kolaborá sin problema. Nan a haña otro den un gobièrnu ‘kaminda ta pueblo ta na turno’. Tambe nan konosé un sosten amplio den parlamento di diestres asiento. Pero awor ku e gobièrnu Pisas di bèrdè ta bai goberná e pais mester hasi eskoho i tuma desishon.
Supestimashon
Esaki lo no ta fásil. Pero Pisas, orguyoso di e echo ku e, meskos ku na 2017 komo lider di un gobièrnu interino, a logra bira promé minister, awor lo mester demonstrá ta pakiko pueblo a dun’é nan konfiansa. E ta enfatisá ku henter su bida e mester a lucha kontra supestimashon. “Pero kada bia atrobe mi tabata mustra ku mi por hopi mas ku loke hende ta pensa”, asina el a bisa den diferente entrevista. Ta parse ku awor atrobe e mester kuminsá na un reto grandi. I si ainda e no tabata konsiente di e grandura di e responsabilidat ei, gobernador George-Wout durante e huramentu a kòrd’é: “Ta na boso, komo konseho di minister, pa kana dilanti; i pa mustra e kaminda pa sali for di e krísis. E siudadanonan di Kòrsou ta konta ku boso!”


text:
Busca fecha di examen
Busca fecha di examen personalmente:
- Traha cita via mail
- Subject: Fecha Nobo pa Examen
- Documento nan cu mester hiba:
- Copia di I.D./Paspoort
- Af 90,- (Swipe)
- “Bewijs van Uitschrijving”, si e persona a nace na Aruba y no ta bibando na Aruba mester busca un “Bewijs van Uitschrijving” na Censo Playa.
- Permiso valido (Si no tin nacionalidad Hulandes)
Busca fecha di examen via nos Rijschool:
Documento nan cu mester trece:
- Documento nan cu mester trece:
- Copia di I.D./Paspoort (Valido)
- “Bewijs van Uitschrijving”, si e persona a nace na Aruba y no ta bibando na Aruba mester busca un “Bewijs van Uitschrijving” na Censo Playa.
- Af 115,- (90,- pa fecha di examen y Af 25,- pa nos servicio)
- Permiso valido (Si no tin nacionalidad Hulandes)